НАТО Бош котиби Андерс Фог Расмуссен расмий сафар билан Москвага борди - BBC News O'zbek\nНАТО Бош котиби Андерс Фог Расмуссен расмий сафар билан Москвага борди\nImage caption Андерс Фог Расмуссен НАТО ва Россия ўртасидаги алоқаларнинг тубдан яхшиланишига умид билдирган\nНАТО Бош котиби Андерс Фог Расмуссен расмий сафар билан Москвага ташриф буюрган.\nАндерс Фог Расмуссен Кремлда Президент Дмитрий Медведев билан учрашган.\nМузокараларда Овроатлантика хавфсизлиги ҳамда Афғонистон мавзулари марказий ўрин эгаллаган. Кузатувчилар НАТО ва Москва ҳамкорликлари фаолашаётганини таъкидлашади.\nЯқинда НАТО ва Россия кучлари ўтказган қўшма амалиёт натижасида Афғонистон ҳудудида гиёҳванд моддалар ишлаб чиқарувчи лабораториялар йўқ қилингани хабар қилинганди.\nНАТО Бош котиби Андерс Фог Расмуссен иттифоқ ва Россия ўртасидаги алоқаларнинг тубдан яхшиланишига умид билдирган.\nЖаноб Расмуссеннинг Москвага сафари НАТОнинг Лиссабонда ўтажак саммити олди кузатилмоқда. Йиғинни 19-20-чи ноябр кунлари ўтказиш режаланган.\nУшбу Лиссабон саммити Россия ва НАТО муносабатларида янги саҳифани очиши мумкинми? Би-би-си бу ҳақда Россия Фанлар Академияси Халқаро Хавфсизлик Маркази катта ходими Владимир Евсеевни суҳбатга тортган:\nВладимир Евсеев: Биринчидан, бизнинг Афғонистон бўйича режаларимиз бор. Россия бу масалада ҳам НАТО билан ва ҳам Афғонистон билан тўғридан-тўғри ҳамкорлик қилмоқда. Яқинда дастлабки ИЛ-76 учоғи Афғонистон Ички ишлар вазирлигига қурол-яроқ етказиб берди. Айни шундай учоқлардан ўн бештасида ўқ отар қурол-яроқлар берилиши режаланган. Россия аллақачон Афғонистон Ҳаво Кучларига МИ-17 русумли 30 вертолётни етказиб берди. Бу олди-сотди тижорий асосда амалга оширилди. Бундан ташқари яна 21 та вертолёт олди-сотдиси бўйича битим имзоланган. Аммо бу вертолётлар пулини бериш бўйича АҚШ Сенати рухсати керак. Чунки, вертолётлар пулини АҚШ мудофа вазирлиги тўлайди. Шу билан бирга Россия орқали ҳаво ва ер транзитлари ўтади. Яқинда Афғонистон ҳудудида гиёҳванд моддалар ишлаб чиқарувчи тўртта лаборатория бузиб ташланди. Хуллас, Афғонистон масаласида ҳамкорликлар анча яхши бораяпти.\nБи-би-си: НАТО Афғонистонда узоқ қолмаслигини айтаётган экан, Россия ва НАТОнинг бу масаладаги ҳамкорлиги узоққа чўзилмаса керак... Кейин нима бўлади?\nВладимир Евсеев: Хўш, НАТО ва Россия ҳамкорлигига қайси масалалар тўғаноқ бўлмоқда... Лиссабонда Оврўпода ракеталардан ҳимояланиш тизимини яратиш масаласи муҳокама этилиши кутилмоқда. Бу соҳада мавжуд умумий хавфни бартараф этиш учун ўзаро мувофиқлашув зарур деган фикрдаман. Айни масалада тарафлар ўртасида жиддий тушунмовчиликлар бор. НАТОга аъзо аксар давлатлар Эрон Исломий Республикасидан ракета хавфи бор ва ундан ҳимояланиш керак, деб ҳисоблашади. Бунинг учун, уларнинг ишонишича, Оврўпода Ракеталардан ҳимояланиш тизими барпо этилиши зарур. Аммо, Россия бундай қарашларга тўла қўшила олмайди. Айнан мана шу келишмовчилик асосида Оврўпода ракеталардан ҳимояланиш тизимини яратиш масаласи ҳал этилади. Ҳозиргача НАТО ва Россия ўртасида баллистик ракеталарни учириш бўйича маълумот алмашиниш марказларини яратиш шартномасига эришилган. Бундай марказлардан бири Москвада иккинчиси Брюсселда бўлади. Ишни мана шу нуқтадан бошлаганларида ҳам, аллақачон ҳамкорликлар турган жойидан жилган бўларди, деб ўйлайман.\nБи-би-си: Москва ва Брюссел ўзаро мулоқотни қайси мавқеъдан туриб олиб боришади деб ўйлайсиз?\nВладимир Евсеев: Британия ва Франция ўртасидаги сўнгги ҳарбий ҳамкорлик шартномаси Оврўпо хавфсизлиги тизимининг буткул ўзгарганини кўрсатади. Шу нуқтаи назардан олганда Россия фақат Овроатлантик хавфсизлик битимига эътибор қаратиб қолмаслиги керак. Менимча, илгари кетиш ва НАТО билан нормал мулоқотни йўлга қўйиш зарур. Аввалига умумий манфаатлар тўқнаш келган нуқталар топилиши зарур, ана ундан кейин ҳамкорликни босқичма-босқич ривожлантириш мумкин бўлади.


Президент Мирзиёев иштирокидаги Мустақиллик байрами тадбири онлайн тарзда ўтказилди\n17 апрел 2021, Тошкент вақти: 01:44\nКоронавирус пандемияси туфайли бу йил Мустақиллик байрами ихчам шаклда, онлайн режимда ўтказилди. Бу ҳақда президент матбуот хизмати маълумот тарқатди.\nҚайд этилишича, 31 август куни Кўксарой қароргоҳида Ўзбекистон мустақиллигининг йигирма тўққиз йиллигига бағишланиб ўтказилган маросим телевидение орқали тўғридан-тўғри намойиш этилган.\nТадбир чоғида президент Ш. Мирзиёев ўзбекистонликларни айём билан қутлаган.\n“Мен турли синов ва курашларда тобланган, иймон-иродаси мустаҳкам халқимизнинг ақл-заковати ва азму шижоатига ишонаман. Мана шундай буюк инсоний фазилатлар соҳиби бўлган, айниқса, бугунги синовли кунларда ўзининг матонати ва ҳамжиҳатлиги билан чинакам жасорат кўрсатаётган қаҳрамон халқимизга фарзандлик меҳри ва садоқати билан бош эгиб таъзим қиламан”, деган жумладан Шавкат Мирзиёев.\nПрезидент матбуот хизмати ёйинлаган суратларда тадбирга таклиф қилинган меҳмонлар ижтимоий масофани сақлаган ҳолда ўтиргани акс этган.\nАйни пайтда қорақалпоғистонлик ва Ўзбекистоннинг турли вилоятларидан бўлган меҳмонлар тадбирга онлайн йўсинда қатнашганини кўриш мумкин.


Ўзбекистонликлар энг кўп қайси эможидан фойдаланишади? - Terabayt.Uz\nЎзбекистонликлар энг кўп қайси эможидан фойдаланишади?\nОнлайн матнли мулоқот вақтда эможилар ўз хиссиётларимизни суҳбатдошимизга билдиришга катта ёрдам беради. Маълум бўлишича, бугунги кунда 3663 та эможи мавжуд бўлиб, Crossword-Solver ўтказган тадқиқотларга кўра, "қувонч кўз ёшлари юзи" ёҳуд "йиғлаб кулаётган юз" эможиси дунё бўйлаб 75 мамлакатларда энг кўп ишлатиладиган деб топилган. Шунингдек, кўплаб мамлакатларда одамлар ана шу кулаётганлигини ифодалаб берадиган эможидан ёки ёқтиришни билдирадиган қизил юрак эможисидан фойдаланишар экан.\nЭможиларнинг глобал ишлатилишига қараб ўлчамларда кўрсатилган график визуализацияси. Муаллиф: crossword-solver.io\n2022 йил феврал ойига кўра, 9 миллион геотвитлар ёрдамида ўтказилган таҳлиллар шуни кўрсатадики, Марказий Осиё ва Яқин Шарқдаги Ўзбекистон, Қирғизистон, Эрон, Озарбайжон, Ироқ,Туркия, Яман мамлакатларида яшовчилар ижтимоий тармоқларда энг кўп "кулаётган", Афғонистон, БАА, Оман, Иордания, Исроил, Лебанон, Сурия мамлакатларидагилар эса қизил юрак эможиларини ишлатишади. Шунингдек, Туркманистон, Тожикистон ва қатарликлар ўз байроқлари эможисидан энг кўп фойдаланишса, Қозоғистонда пушти юрак, Қувайтда эса "қадаш" эможиси энг машҳур ҳисобланади.\nМарказий Осиё ва Яқин Шарқ мамлакатларида энг кўп ишлатиладиган эможилар. Муаллиф: crossword-solver.io\nСаудия Арабистонида эса бирон кимга қизил юрак эможисини юбориш "безорилик" деб ҳисобланар ва бу учун жиноятчи 100,000 Саудия риялида ($26,650) жаримага тортилиши ёки икки йиллик қамоқ жазоси берилиши мумкин экан. Шунинг учун, саудияликлар оқ юрак эможисидан энг кўп фойдаланишади ва мамлакат дунёдаги ягона "оқ юрак" эможиси қироли ҳисобланади.\nМамлакатларда энг кўп ишлатиладиган эможилар. Муаллиф: crossword-solver.io\nДунё бўйлаб қолган мамлакатларнинг айримлари миллий ғурур билан ўзларининг байроқлари эможисини бошқаларидан устун кўрса, айримларида илтимос (ёки ибодат), йиғлаётган юз ёки ерга юмалаб кулиш энг таниқли ҳисобланади. Японлар "ёрқин учқунлар"дан, лаосликлар эса "юракчали юз" эможисидан фойдаланишлари билан бошқалардан ажраб туришади. Лекин ҳеч қайси эможи кулаётган юз ва қизил юрак эможиси каби энг кўп тарқалмаган.\nЎҚИНГ: Энди чет тилларини ўрганишга ҳожат йўқ!


Боғбон бобо - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 17 Декабр 2015\tКӯришлар: 963\nТоғ этакларидаги ялангликларда ястанган боғлар ёзнинг иссиқ ҳавосидан ҳансираб нафас олаётгандек гўё. Рамазон ойининг охирги кунлари. Ҳайит байрами яқин. Бир-бир қадам босиб, боғ ичидан чиқиб келган Ҳожи бобо тол остидаги сўрига ўтирдилар. 76 ёшни қоралаган бобонинг гавдалари бир оз мункайган, қўл томирлари бўртиб чиққан. Бобо қуруқшаган лабларини, оппоқ соқолларини қўллари билан сийпаладилар, кейин «Ла ҳавла вала қуввата илла биллаҳ» дуосини ўқидилар.\nРўзачилик – бир оз чарчадилар. Эрта-индин ҳайит байрамида шу боғнинг мева – чевасидан қариндош-уруғ , биродарлари орасидаги етим-есирларнинг барчаларига жўнатишни мўлжалладилар. Шу кунларга етказганига шукроналар айтдилар.\nБоғбонлик бобонинг қон-қонига сингиб кетган. Ота – боболари ҳам шу касб билан тирикчилик қилишган. Лекин Шўролар даврида оддий халққа боғ қилиш учун ер берилармиди? Айни кучга тўлган йигитлик даврида пахтазорларда ишлашга тўғри келди. Сувчилик, тракторчиликдан топганлари 7 нафар бола еб-ичишидан ортмас эди. Кейинроқ заҳарли химикатларни сепишга мажбурлаб қўйишди, шундан кейин соғлиғини анча йўқотиб, беморхоналарда узоқ даволандилар. Худога шукрки, истиқлолдан кейин ер ўз эгаларини топди. Бўш, экилмайдиган ерлардан бобога ҳам ажратиб беришди. Ишонасизми, бобо ерни кўриб, соғайиб кетдилар. Ўғил-қизларини ёнига олиб, биринчи йилдаёқ ерга кўчат ўтқаздилар. Шунга ҳам 17 йил бўлибди. Ҳозир боғнинг даромади тўртта рўзғорнинг харажатларига етиб турибди. Яна чолу кампирнинг ҳаж сафарларига ҳам етди. Ҳожи Бобонинг одатлари шу эдики, саҳар турар, бомдод номозини ўқиб, боққа жўнардилар, дарахтларни силаб-сийпаб меҳр берадилар. Боғда гилос дейсизми, шафтоли , ўрик, олма, узум, жийда, тут, хурмо дейсизми, ҳаммасидан топилади.\n- Ҳар бир кўчат гўдакдек гап. Меҳр бериб, авайлаб, асрасанг улғаяди, мева беради,- дердилар бобо, - қарамасанг, меҳнат қилмасанг, ернинг умри бекор ўтади, сув исроф бўлади, инсон савобсиз қолади. Эртага Оллоҳнинг олдида барчасига жавоб берамиз…\nБобо туш пайтида китоб ўқиб, хордиқ чиқаришни яхши кўрадилар. Тарихга қизиқардилар. Агар бирор улфатлари келиб қолса, “Бобурнома”дан ҳикоя қилиб берардилар. Саҳобалардан тортиб, то Чингизхон тарихи ёки Улуғ Ватан урушига оид китобларнинг ҳаммасини гўё ёдлаб олгандек, айтиб берардилар. Боғдорчилик, пайвандчилик тиббиётга оид китобларни тўплар, ҳадисга оид китобларни севиб ўқирдилар .\nКампирларининг саводи йўқ. Бобо овоз чиқариб ўқир, кампирлари эса, эшитиб ўтирардилар. Бир куни:\n- Кампир, эшит, боғдорчилик ҳақида ҳадис бор экан. Ўқиб бераман – дедилар, кейин овоз чиқариб ўқидилар: - Жобир ибн Абдуллоҳдан (р.а.) ривоят қилади. Набий (с.а.в.) айтдилар: - Ким бир дарахт ёки экин экса, шу экканидан инсон, ҳайвон ёки қуш ё йиртқич еса, мана шу (еганлари) унинг учун садақадир. Анас ибн Молик (р.а) Расулуллоҳ (с.а.в) дан ривоят қиладилар: - Бирорта қўлида кўчатни тутиб турган ҳолатда қиёмат қойим бўлиб қолса, уни экишга имкони бўлса, эксин.\n…Ёз ўтиб, куз ҳам келди. Япроқлар олтин рангга кириб товланарди. Ҳожи бобо хиргойи қилиб, боғ ичида оҳиста қадам ташлардилар. Бирга юрган набираларига бир нималарни уқтириб борардилар. Гўё дарахтлар билан хайрлашаётгандек узоқ тикилиб турардилар. Шом номозини ўқиш учун боғдан чиқиб келдилар. Бу боққа охирги ташрифлари экан... Эрталаб бомдод номозига саждага бордилару қайтиб турмадилар . Пок таҳорат билан жойнамоз устида бу фоний дунёни тарк этдилар.\nЖанозалари пешинда ўқилди. Дарахтлар бобосиз қолганини ҳис этгандек титрарди. Ёш тўкаётгандек, сап-сариқ япроқларини дув-дув тўкарди. Қушлар эса, чуғур-чуғур қилиб Бобонинг хиргойисини давом эттираётгандек эди, гўё…\nБу дунёнинг боғида ўзни боғбон сайламанг,\nБу боғнинг боғбони бор ўзни абгор айламанг.\nБу дунёнинг зийнати - молу дунём бор, деманг,\nМулкнинг эгаси Оллоҳ, кетар чоғда оҳ деманг.\nМеҳмонхона - бу дунё, ўзни мезбон ўйламанг,\nНеъматларни берган зот ҳузурида бўзламанг.\nЖасад меники деманг, нафаслар ҳам омонат.\nБу танни ато этган зотга қилманг хиёнат.\nКибр либосин кийманг, эгаси якка Оллоҳ,\nКамтарликда ягона ибратдир Расулуллоҳ.\nБу боғнинг боғбони бор ўзни абгор айламанг...\nДилором Тошматова, Ашт ноҳияси.\nБугун: 27-01-2020 21:20:23


Бизни кемиргувчи иллатлар « Ўзбекистон Халқ Ҳаракати\n08 August 2017 - 6:00\nЎз вақтида қадимчи муттаасибларга қарши курашган жадид отамиз Маҳмудхўжа Беҳбудийнинг 1915 йилги мақоласи туркистонликларнинг тўй ва азага пул сарфлаши ҳақида. Мақолада бир таноб ерни 200 рубл (чор давридаги пул) га сотиб тўйга сарфлангани ҳақида ëзилади. Мақолани сизга тақдим қилишдан олдин 200 рублнинг ҳарид кучини тушунтирсам.\n1915 йилда 3 рублга Туркистонда битта соғин сигир сотиб олиш мумкин эди. Туркистондаги чор мулозимининг ойлиги 20 рубл атрофида бўлган рутбасига қараб. 1915 йилда Москвада бир буханка қора нон (400 грамм) 3 тийин бўлган. Бир буханка оқ нон 4 тийин. Картошкани килоси 5 тийин бўлган. Янги сўйилган бузоқ гўшти (Мясо телятина парная вырезка) 50 тийинга сотилган (жойига қараб сал арзон сал қиммат).\nАйтмоқчи бўлганим бундан юз йил олдинги боболаримиз 200 рублга ер сотиб тўйга ҳаржлаган. Таҳминан 70 тача сигирни пулига битта тўй!!!! Бундан фақат жадидлар даҳшатга тушган. Ўша даврнинг авоми ҳам имоми ҳам маҳалла элликбошиси ҳам бунга кўз юмишган¸ зотан бу тўю азалар улар кармонига оқадиган пул дарëси эди.\nЯна бир гап жадид отамиз Беҳбудийни Амир Олимхон ва унинг сарой муллалари кофир деб эълон қилиб Қаршида қатл қилишган. Келинглар шу отамизнимг мақоласини қайта ўқийлик¸ руҳлари шоду равон бўлсин.\nБизни кемиргувчи иллатлар деганда, захму маразними гумон этарсиз? Ёинки, сил, сил-ар-ия* ва махавликними дерсиз? Йўқ, андан ҳам ямонроқ ва андан ҳам жонхарош*, бевоя, хонавайрон ва ғариб этгувчи бир дард, биз—туркистонийларни шаҳри ва қишлоқи ёйинки ярим маданий, ярим ваҳший синфларимизғача истило этиб, бутун тириклигимизға сорилгон ва бизни инқирозға ва таҳликаға ва жаҳаннамға юмалататургон тўй, азо исминдаги икки қаттол душманни дерман.\nАтомиздан меҳрибон Тангримиз жалла ва аъло Қуръони каримда «Ло талаққу би ядикум ала таҳликкатиҳи», яъни ўз қўлларингиз ила ўзингизни таҳликага отмангиз, дер.\nБиз бўлса, бадбахтона ва Худонинг амриға бўюн қўймасдак кофирона бир суратда тўй ва азо деган, йўқ бўлушимизға сабаб бўлган одатларга бору йўқимизни сарф ва исроф этармиз. Йилда икки ой наврўзи кофири учун сайр этармиз.\nБир ой муқаддам Самарқандни Панжакент қасабасидаги наврўз сайриға мушак-фишанг отишдан учгина киши ўлуб, ўндан зиёда киши мажруҳ бўлди. Кўпкари ва улоқ чопмоқлик одати малъунонасига ҳар вилоятдан ҳар сана юзлар ила киши охиратга кўчар, на қадар киши мажруҳ ва маъюб бўлар.\nКўп кишилар сайр ва кўпкари шумлиги ила ишдан ва зироат вақтидан қолур, Уйига озуқаси йўқ, ҳўкузи ва соғар сийири йўқ экан, бир неча юз сўмға от олиб ва ҳар куни анга ҳиндидек парастиш* этиб, ҳар кун бир сўм сарф этар, на учун? Тўй ва сайрға кўпкари чопмоқ учун. Ўн-йигирма чақиримга тўй бўлдими, ҳар ким ишини, деҳқончилигини қўюб, отланиб кўпкарига кетар. Деҳқон учун олтундан азиз вақт фавт бўлди-кетди. Экин биргина кун кейин сепилган учун пишмай қолар. Биргина кун сўнгра йиғилган учун ёғинга қолиб, баъзи хирманлар чириб кетар.\nМаълум бир шаҳарда яҳудийлар баъзан ўлукларини оқшом элтиб кўмарлар. На учун? Кундузи ишдан қоларлар. Биз бўлса, ўлук ва тўй учун ҳафталар, ҳатто, ойлар ила ишдан қолурмиз. Ҳолбуки, шореъи аъзам, пайғамбари акрам саллоллоҳи алайҳи васаллам ҳазратлари ўлганни тез кўмуб ва кўмгандан сўнгра тез тарқалиб, ишға кетмоқга ва ўлукхона халқини уч кундан зиёда таъзия тутмасға, қаро киймасға, кир, фалокат бўлмасға амр этарлар.\nЭй халқ! Эй мусулмонлар! Биз на учун Худо ва расулни сўзиға ва ўзимизни нафъимизға амал қилмаймиз? Биз девонами? Биз таклифдан ташқарими, Худо учун сўйлангиз. Биз нима?!\nШариат китобларидан «Фароиз, яъни Худони буйруғи деган китобларға: «Ўлукни молидан аввалан ўлукға керакли мувофиқ суннат ва исрофсиз кафан қилиб, дафн қилмоқга сарф қилинсун, сўнгра қарзини берилур. Сўнгра ортган молларни варасасиға* мувофиқи шариат тақсим қилиниб берилур», — дейилган экан, биз билъакс кафандан сўнгра қарзга бермай ва ҳатто, сағир ва бенаво хотунларни меросини йиртиш, азойи, садақа, хайрот, билмайман, нималар ужраси* деб, қарздан ворисидан илгари тақсим қилиб олармиз. Беш-олти маърака ва худойи, 8—10 жумъа оқшоми деб бутун маҳалла ва қишлоқ халқиға палов берармиз. Баъзи бир бечора сағир ва муштипар аёллар меросдан ва ҳақларидан ноқис олурлар. Баъзи қарзхоҳларни ҳаққи худойи ва хайрот, нохудойи* ва шаррот* сабаби ила куюб кетар. Бечора ўлукни зиммаси қарздан қутулолмай қолур. Худо учун айтингиз, бу хайротми, бу худойими?\nБеш—олти кун сўнгра бу худойи ва хайротлар учун варасани ҳаққи бўлган мол ва ерлар сотулур. Берилган дангга* адрас*, азойи ва ғаниларни олган йиртиш ва садақалари учун берилур. Энди бечора вариса дарбадар, ҳам отадан, ҳам ватандан айрилди-кетди. Бир ўртаҳол, бир бечора фақир ўлар. Онинг ғани яқини ўлукни эгаси бўлуб, вариса молини «обрўй» этарман, деб исроф ва барбод этар. Натижада бечора вариса* дарбадар. Эй, уйинг обод, обрўй қилғувчи! Ўлган ул, санга нима? Сан, ғани, ўз ўлукингға обрў қилгонинг бас эмасми?\nАстағфурилло, субҳонолло. Бизни қилатургон ақлсизлигимизни қайси миллат қилур? Никоҳ, хатна, бу икки бало шундоғ қаттиқ бир иллатки, ўлмагунча қутулуб бўлмайдур.\nШаҳарларда ўртаҳол, яъни ўтурарга хона ва боғи бор бир киши никоҳ учун икки минг сўм сарф этар ва ўғул хатнаси учун ҳеч бўлмаганда минг сўм. Ҳар бир бенаво киши бу мавридларга 200 сўмдан 1000 сўмгача сарф этар. Бой ва зўраки бойлар эса беш минг, ўн минглаб сарф этар. Охири нима бўлур? Нима бўлур дейсиз? Ота-бобосидан қолган мулк ва ватанини ўз ихтиёри илан зўраки бойни ўзи ўлгандан сўнгра бир яҳудий ё бир армани ажнабийға сотиб, тўй ва таъзия қарзини берар. Ўзи сотмаганда судга сотилур. Мана, юқоридаги сарлавҳада «Бизни кемиргувчи иллатлар» деган одатларимиз, шу тўй ва таъзия исминдаги девоналигимиздан иборатдур.\nБир дўкончи, бир гулкор, бир фақирҳол, бир косиб учун бу тўй ва таъзиялар ўлумдан қатиғдурки, мунинг учун бечора ҳар кун ўлур. Ҳар кун ўлгон ила-да қутулмас. Ўзидан сўнгра аҳлу аёлиға бу йўқсуллик ва бу мусибатни мерос қўяр. Хўб, яхши, ўз молини тўй ва таъзияга исроф этсун, барбод этсун, кўзи чиқсун. Ҳай, бонка оқчасини, биров пулини на учун барбод этар. Бу девоналикни у тарафи эмасми? Бу ҳол ила 20—30 сана ўтса, ер ва ҳавлилар ажнабийларга ўтуб, аксар халқимиз гадойлик даражасига инур. Эллик сана муқаддам ер сотилса, бир мусулмон оларди, эиди бошқалар олур. Мана, энди биз шу ҳол илан яна йигирма — ўттуз йил ўткарсак, халқимизни ярмидан зиёдаси ватансиз, ерсиз, дарбадар бўлатургони маълум ва ошкордур.\nБир ҳавлида, бир рўзғорда, масалан, икки ўғул, икки қиз бор. Ато ўлса, ани моли тўрт бўлунур. Аларни ҳар бириға никоҳ ва хатна ва ўлум мавридлари муқаррардур. Ўзларини замонча илми ва ҳунари йўқки, контурға, маҳкамаға, бонкаға кириб вазифа олса.\nЭнди лоилож атторлик ва ё баққоллик вау бўлмаса, муздурлик* ва мардикорлик қилиши лозим келиб, бу ишлардан фақат аларни қорни тўядур. Ортдурмоққа йўқ. Мунинг устиға тўй ва таъзия деган даҳшатлик балолар келгандан сўнгра бу азиз оила ва рўзғорға ёниб кул бўлмоқдан бошқа илож йўқдур.\nЭллик сана муқаддам бир қариш ер бир пул экан, энди бир олтун ва келарға ер олтунға ҳам топилмайдур. Қирим ва Кафкоз мусулмонлари-да бизлардек ер қадрини билмаслар экан. Энди Қиримда бир таноб (600 сажин) ер ўн минг сўмдан ўт- туз минг сўмғачадур.\nБиз бир таноб еримизни 200 сўм сотиб тўй қилмоқ- чи бўлсак, «ерни хўб пулға урдум» деб мажнунона шодланурмиз. Инсонни бу қадар аҳмоқлиги ажибдур. Бизға лозимки, тўй ва таъзияларни кичик қилиб ва ҳолимизча ҳаракатда бўлуб, келар замонамизни ўйлайлук. Валлоҳ, хору зору мунқариз* бўлмоқ эртаға офтобни чиқишидек муқаррардур.\nСамарқандда бир маҳалла борки, аксар халқи фақру заруратдан, тўғриси, ақл ноқислигидан ҳавлиларини пулға қизиқиб яҳудийларға сотган учун маҳаллаға оз мусулмон қолди. Маҳалла мактаби йўқ бўлди. Масжиди-да яқинда йўқолур. Мана, бизни ақлсизлигимизни охири ва исрофларимизни хотимаси динимизға футур келмоқиға сабаб бўлур.\nДин учун, масжид ва мактаб учун ақча, сарват, давлат, сомон* керакдур. Тўй ва таъзияға сарф қилинатургон оқчаларимизни биз, туронийлар, илм ва дин йўлиға сарф этсак, анқариб* оврупойилардек тараққий этармиз ва ўзимиз-да, динимиз-да обрўй ва ривож топар. Йўқ, ҳозирги ҳолимизға давом этсак, дин ва дунёға зиллат* ва мискинатдан бошқа насибамиз бўлмайдур.\n«Ойна» ж., 1915 йил, 13-сон, 338—342-бетлар.\n Таклиф — бу ерда, инсоний бурч, вазифа маъносида.\n Таржимаси: Эй кўзи очилганлар, (атрофга) эътибор қилинг.\nPS: Мақолага иллюстация қилинган расмни 1930 йили 7 ой мобайнида Совет Туркистонини кезган Швейцариялик ëзувчи Элла Майярнинг “Туркистон соло” китобидан олдим. Немис тилидаги бу китобда туркистонликларнинг одатлари батафсил ëзилган. (Блоггер Отабек Усмон)


Вебинар усулидаги сиёсий ўқув | "Адолат" СДП\nВебинар усулидаги сиёсий ўқув\nКоронавирус карантини тақозоси билан Ўзбекистон “Адолат” СДП Андижон вилояти Кенгаши томонидан партия фаоллари ва маҳаллий Кенгаш депутатлари учун вебинар усулида ташкил этилган сиёсий ўқиш иштирокчиларида қизиқиш уйғотди. Унда депутатлик сўрови ва фуқароларнинг мурожаатлари билан ишлаш хусусида сўз юритилди.\nМулоқот давомида депутатларни бугунги кунда амалга оширилаётган ислоҳотлардаги иштирокига эътибор қаратилди. Маҳаллий Кенгаш сессияларига ҳудудлардаги муаммолар ва сайловчиларнинг таклифлари асосида масалалар киритиш юзасидан тавсиялар берилди. Депутат сўрови ва унинг ижросига алоҳида эътибор қаратилди.\nЎткирбек АРЗИҚУЛОВ, халқ депутатлари Андижон шаҳар Кенгаши депутати:\n-Биз депутатларга бўлган талаб ортиб боряпти. Айниқса, ҳозирги вазиятда жамоатчилик бизга суянади. Уларга тўғри тушунча бериш, ваҳимага тушишларига йўл қўймаслик лозим.\nАйтиш мумкинки, бугунги кунда аҳолини ваҳимага тушмай, касалликдан сақланишга чақириш куннинг долзарб вазифаси. Шу сабаб халқ вакиллари бу борада ижтимоий тармоқлар ва телеграм каналлари орқали тарғибот ишларини олиб боришга қарор қилдилар.


Ўзини иш билан банд қилган фуқароларга вақтинчалик меҳнат гувоҳномалари берилади – HURRIYAT\nЎзини иш билан банд қилган фуқароларга вақтинчалик меҳнат гувоҳномалари берилади\n1 yil oldin behzod 57\nЎзбекистон Республикаси Вазирлар Маҳкамасининг 2019 йил 9 июлдаги “Ўзини ўзи банд қилган фуқаролар учун вақтинчалик меҳнат гувоҳномасини жорий этиш тўғрисида”ги қарори аҳоли бандлигини таъминлашга муносиб хизмат қилади. Ушбу қарор билан “Ўзини ўзи банд қилган фуқароларга вақтинчалик меҳнат гувоҳномаси бериш тартиби тўғрисидаги Низом” тасдиқланди.\nУларга қандай имтиёзлар бор?\nЎзини ўзи банд қилган фуқаролар — меҳнатидан даромад оладиганлар, яъни жисмоний ва юридик шахсларга хизмат кўрсатиб, маълум иш бажаришни мустақил амалга оширади, лекин якка тартибда тадбиркор деб рўйхатга олинмаган ҳамда ёлланма меҳнатдан фойдаланмайди. Уларнинг меҳнат стажи ҳисобга олиниб, рағбатлантирувчи имтиёзлардан фойдаланиш ҳуқуқи эвазига вақтинчалик меҳнат гувоҳномалари расмийлаштирилади.\nМеҳнат органи тавсиясига кўра, камида 6 ой амал қиладиган муддатга меҳнат гувоҳномасини расмийлаштирган шахслар ўз фаолият тури учун имтиёзли микрокредит олиши мумкин. Шунингдек, ўзини ўзи банд қилувчиларга қисқа муддатли касбга тайёрлаш, малака ошириш, шунингдек, тадбиркорлик кўникмаларини ўргатиш курсларида бепул ўқитиш кафолатланган.\nҲунармандчилик фаолияти субъектлари ҳамда фермер хўжаликларида меҳнат қиладиганлар ўзини ўзи банд қилувчилар ҳисобланмайди.\nМазкур қарорга асосан тасдиқланган рўйхатга киритилган 24 та фаолият (хизматлар, ишлар) турлари бўйича меҳнат органлари томонидан, доимий яшаш жойидан қатъи назар, вақтинчалик меҳнат гувоҳномалари берилади.\nУлар солиқ тўловчими?\nМеҳнат гувоҳномаси меҳнат органлари томонидан фуқароларнинг аризаси асосида, Низомга мувофиқ тақдим қилингач, ҳужжатга эга бўлган фуқароларнинг олган даромадларига жисмоний шахслардан олинадиган даромад солиғи солинмайди, улар меҳнатига ҳақ тўлаш Ягона ижтимоий тўловларни ҳисоблаб чиқариш объекти ҳисобланмайди.\nШунингдек, меҳнат фаолияти ҳақиқатда бажарилган ёки бажарилмаганлигидан қатъи назар гувоҳномада кўрсатилган даврда ёшга доир, ногиронлик ва боқувчисини йўқотганлик пенсиясини ҳисоблаш учун қабул қилинадиган иш стажига эга бўлади.\nМеҳнат гувоҳномаси ариза берувчининг хоҳишига кўра 1 ойдан 12 ойгача бўлган муддатга берилади.\nШуни алоҳида айтиш керакки, ўзини ўзи банд қилган фуқаролар жамоат ишларига, ўз хоҳишига кўра, белгиланган тартибда жалб этилиши мумкин. Вазирлар Маҳкамасининг ушбу қарорида белгиланган қоидалар жорий йилнинг 1 сентябридан бошлаб амалиётга тақдим этилади.\nСамарқанд вилояти бандликка\nкўмаклашиш маркази бошқармаси бошлиғи.\nPrevious Ўзбекистон Республикаси Президентининг «Озодликдан маҳрум этиш жазосини ўтаётган, қилмишига чин кўнгилдан пушаймон бўлган ва тузалиш йўлига қатъий ўтган бир гуруҳ шахсларни афв этиш тўғрисида»ги фармонига шарҳ\nNext Табиат гултожи – аёлни асранг!


Сабр бўлмаса, иймон ҳалокатга юз тутади | Azon.uz - Ахборот-таҳлилий портал\n1978 17:23 07.03.2021\nАгар инсон танаси бошидан жудо қилинса, у ҳалок бўлгани каби сабр бўлмаса, имон ҳам ҳалокатга юз тутади. Абдулқодир Жийлоний: «Эй ўғлим, мусибат-бало сени ҳалок қилиш учун келмайди, сабрингни синаш учун келади», деб айтганлар.\nАллоҳ таоло уч оламни яратди. Бири – Жаннат, унда фақат хурсандчилик, роҳат бўлади. Иккинчиси – Дўзах, унда фақат ғам-қайғу ва азоб бўлади. Учинчиси – биз яшаётган дунё, унда хурсандчилик-роҳат ҳам, ғам-машаққат ҳам бор. Ким шу ҳаётида ўзига бирор машаққат, синов келмаслигини истаса, демак у бу дунё ҳақиқатидан бехабар киши экан.\nҲаёт бирдек текис кетмайди, албатта унда ҳар бандага синов бўлади, ўша синов ва машаққатлардан ўтиш учун эса сабр дея аталган хислат керак. Қуръони каримда сабр бир юз уч оятда келтирилгани бу хулқнинг аҳамияти нақадар катта эканлигини кўрсатади. Жумладан Зумар сураси 10-оятида шундай дейилади: “Албатта, сабр қилувчиларга мукофотлари беҳисоб берилур”. Ҳадиси шарифда: “Ҳеч кимга сабрдан кўра яхшироқ ва кенгроқ нарса берилмаган” – дейилган.\nСабр уч турга бўлинади:\nТоат-ибодатларга, умуман банданинг Аллоҳ ва бандалар олдидаги вазифаларини тўлиқ бажаришда сабрли бўлиши;\nГуноҳ ва ёмонликлардан, нафс-ҳавонинг истакларидан тийилишда сабрли бўлиши;\nБало-синовлар етганда сабр қилиш.\nНима бўлса ҳам сабр қиляпман, деб жим-ҳаракатсиз туриш сабр эмас, балки Аллоҳнинг айтганини бажариш жараёнида дуч келадиган машаққатларни енгиб ўтишдир. Энг катта сабр ҳавою нафсни, гуноҳни тарк қилиб, Аллоҳнинг айтганига юришга чидашдир.\nАнушервондан ҳикоя қилинади: “Дунёнинг барча ишлари иккига бўлинади. Биринчиси, ечими бор ишлар. Унинг давоси жидду жаҳд билан ҳаракат қилиш. Иккинчиси, ечими йўқ ишлар. Унинг шифоси сабр этиш”.\nАбдуллоҳ розияллоҳу анҳу айтадилар: “Набий соллаллоҳу алайҳи васалламнинг ҳузурларига кирсам, у зот беморликдан қийналаётган эканлар.\n“Эй, Аллоҳнинг Расули, сиз беморликдан қаттиқ қийналяпсиз-ку?!”, дедим. “Шундоқ. Албатта, мен беморликдан сизлардан икки кишининг қийналганича қийналурман”, дедилар. “Сизга икки ҳисса ажр бўлиши учун шундоқдир-да?”, дедим. “Шундоқ. Худди шундоқ. Қай бир мусулмонга бирор мусибат етса, бирор тикон кирса ҳам, албатта, Аллоҳ унинг сабабидан ўша банданинг ёмонликларини худди дарахт ўз баргларини тўкканидек тўкади”, дедилар У зот” (Имом Бухорий ва Муслим ривояти).\nИнсоннинг бошига мусибат, касаллик, яқин кишисидан айрилиш, мол-мулкига зарар етиши каби синовлар тушганда, унга сабр қилса, жазавага тушиб, бақир-чақир қилмаса, ўзини тута билса – бу синовдан катта савобга эришган ҳолда ўтади. Агар сабр қилмаса ҳам, барибир шу синовдан қутилмайди, аммо савобдан маҳрум бўлиб қолади.\nУмар ибн Хаттоб розияллоҳу анҳу: “Менга бирор мусибат келадиган бўлса ҳам, Аллоҳ таолонинг менга берган учта неъмати бор:\nБу мусибат динимда эмас.\nБундан ҳам кўра, каттароқ мусибатлар бўлмади.\nАллоҳ таоло менга сабр неъматини ато қилган, у туфайли гуноҳларим кечирилади”, дер эканлар.\nБоёвут тумани “Абу Бакр Сиддиқ” масжиди имоми\nСабр Махсус Илм ҳалокат\n395 16:10 04.04.2022\n1926 19:35 26.12.2021\n1155 15:05 17.03.2021\n2181 19:00 14.03.2021\n1093 13:05 03.12.2020


АҚШнинг Афғонистон бўйича махсус вакили Залмай Ҳалилзад истеъфога чиқди\n19.10.21 13:27\tmsk\nЗалмай Ҳалилзад. АР/ТАСС фотосурати\nАҚШнинг Афғонистон бўйича махсус вакили Залмай Ҳалилзад ўз ўрнини ўринбосари Томас Уэстга топширган ҳолда истеъфога чиқди. Бу ҳақда душанба куни АҚШ Давлат котиби Энтони Блинкен маълум қилди.\nДавлат котиби мурожаатида Ҳалилзад «ўз лавозимини тарк этиши» айтилган. «Афғонистон бўйича махсус вакил этиб муқаддам раис ўринбосари вазифасида ишлаган Томас Уэст тайинланди», — деб хабар беради Блинкен. Қарор тафсилотлари берилмаган.\nАмерика матбуотига кўра, 18 октябрда 70 ёшли Ҳалилзад ишдан кетиш бўйича ташқи ишлар маҳкамасига ариза берган. У, жумладан аввалги америка маъмурияти даврида «афғон ҳукумати ва «Толибон» ҳаракати (Россияда тақиқланган) ўртасидаги муносабатлар қўзланган натижа бермагани»ни тан олган.\nҲалилзад — пуштун, Афғонистонда туғилган, АҚШ фуқароси. У Кичик Жорж Буш маъмурияти даврида Афғонистон бўйича махсус вакил, кейинчалик Қобулда элчи бўлган. Дональд Трамп президентлиги даврида у яна Афғонистон бўйича махсус вакил этиб тайинланади. Ҳалилзад 2020 йил февраль Доҳадаги америка маъмурияти билан толиблар ўртасидаги музокараларга масъул бўлган.\nУэст 2012-2015 йиллари Барак Обама маъмуриятида Оқ уйнинг миллий хавфсизлик Кенгашида ишлаган ва Афғонистон, Покистон масалалари билан шуғулланган. Ҳозирги давлат раҳбари Жо Байден у пайтлар президент ўринбосари вазифасида эди. Уэст эса АҚШ президенти ўринбосарининг Жанубий Осиё бўйича маслаҳатчиси вазифасини ўтаган.


ШАВКАТ МИРЗИЁЕВНИНГ ЯНГИ ЎЗБЕКИСТОН СТРАТЕГИЯСИ: ИЛМ ВА ИННОВАЦИЯ ИҚТИСОДИЁТИМИЗ УСТУНИДИР\nЎзбекистонда бундан беш йил аввал барча соҳалар қатори иқтисодий жабҳада ҳам ўта муҳим ва шиддатли ислоҳотлар бошланган эди. Иқтисодий тизим тўлиқ қайтадан такомиллаштирилди, айтиш мумкинки, эски қолипларни синдириш, ўзгартириш қанчалик мушкул ва мураккаб бўлмасин, янгича бозор механизмлари амалиётга жорий этила бошланди.\nҲаётий мисолларга мурожаат қиладиган бўлсак, валюта сиёсатининг либераллаштирилиши, нархларни тартибга солиш кўлами қисқартирилгани, тижорат банкларига кредит сиёсатини юритишда кўпроқ ҳуқуқ ва имтиёзлар берилгани, мамлакат иқтисодий тараққиётининг локомотивлари ҳисобланган тадбиркор ва ишбилармонларга ўз бизнесини юритиш учун бутунлай янги имкониятлар яратилгани, айниқса, деҳқон ва фермерлар, кластер хўжаликлари ўзлари етиштирган ҳосилнинг ҳақиқий эгасига айланганини алоҳида таъкидлаш ўринлидир. Мухтасар қилиб айтганда, иқтисодиётда ҳам салмоқли ютуқлар қўлга киритилди. Президентимиз таъбири билан айтганда, эришилган ютуқ ва муваффақиятлар энди тарихга айланди. Олдинда эса, бу борада ҳам янгидан-янги ҳаё тий заруратлар ва уларни амалга ошириш бўйича улкан вазифа ва имкониятлар пайдо бўляпти.\nТадбиркорлар ва ишбилармонлар ҳаракати — Ўзбекистон Либерал-демократик партиясидан Ўзбекистон Республикаси Президентлигига кўрсатилган номзод Шавкат Миромонович Мирзиёевнинг сайловолди дастури ҳисобланган “Янги Ўзбекистон стратегияси” китобида инсон манфаатлари — жамики иқтисодий ислоҳотларнинг негизи, асос-моҳиятини ташкил этиши белгиланган.\nШу маънода бугун сизнинг эътиборингизга ҳавола этилаётган мақолада янги иқтисодий дунёқараш ва тафаккур, янгича иқтисодий бозор муносабатлари халқимизнинг эзгу орзу-ниятларини рўёбга чиқариш, аҳоли турмуш даражасининг барқарор ўсиб боришига хизмат қилиши тўғрисида сўз юритилади.\nИшонч билан айтиш мумкинки, Янги Ўзбекис тон — инсон қадри устувор бўлган жамият ва халқпарвар давлат. Чунки барча ислоҳотларда давлат ва жамиятимизни янада ислоҳ қилиш, фуқароларимизнинг ҳаётий муаммоларини ҳал этиш ва орзу-умидларини рўёбга чиқариш олий мақсад этиб белгиланган.\nШу ўринда номзодимиз Шавкат Миромонович Мирзиёев билан босиб ўтган йўлимизга назар ташласак.\nБОШЛАНГАН ИҚТИСОДИЙ ИСЛОҲОТЛАР ЯНАДА ЖАДАЛЛИК БИЛАН ДАВОМ ЭТАВЕРАДИ!\nСўнгги йилларда миллий иқтисодиёт соҳаси изчил ва тизимли ислоҳотлар, муҳим эврилишлар, сиёсий ирода ва ташаббуслар марказида бўлиб, пировардида, тобора равнақ топиб бормоқда. Эришилган ютуқларни эътироф этмоқ, атрофлича таҳлил қилмоқ ва келажакдаги муҳим қадамларимизни шунга монанд белгилаш зарурати эса халқ фаровонлигини юксалтиришнинг муҳим шартларидан биридир.\nАлбатта, иқтисодиётдаги ислоҳотлар нечоғли самара келтираётгани, вазифадорлик ва масъулият доим диққат марказимизда туриши муҳимдир. Шу ўринда уларнинг эътиборли томонларига тўхталиб ўтиш лозим.\nДАВЛАТ БЮДЖЕТИ БАРҚАРОРЛИГИГА ЭРИШИЛДИ\nБиринчидан, Давлат бюджети барқарорлиги таъминланмоқда ва бюджет харажатларининг манзиллилиги ҳамда натижадорлиги ортиб бормоқда.\nИккинчидан, Давлат бюджетининг очиқлигини таъминлашда кенг кўламли ишлар амалга оширилмоқда. Бу, аввало, давлат идораларининг халқ олдидаги ҳисобдорлигини оширишга хизмат қилмоқда.\nУчинчидан, бюджетни шакллантириш жараёнида аҳоли иштирокини таъминлаш юзасидан “ташаббусли бюджет” тизимининг йўлга қўйилиши халқни қийнаб келаётган турли муаммоларга уларнинг ташаббуслари асосида ечим топилишига замин яратмоқда. Хусусан, жорий йилда мазкур тизим орқали фуқаролардан 41 мингдан зиёд таклифлар келиб тушган бўлиб, уларга овоз беришда 1,1 миллион киши иштирок этган. Бу Янги Ўзбекистоннинг энг янги тарихидаги салмоқли ютуқлардандир.\nТўртинчидан, маҳаллий ҳокимият органлари фаолиятининг мустақиллигини ошириш орқали маҳаллий бюджетлар барқарорлиги таъминланмоқда ва уларда қўшимча ресурслар, яъни “пул маблағлари” шаклланмоқда. Бу эса, ўз навбатида, ҳудудлардаги аҳолининг оғирини енгил қилиш, орзуларини рўёбга чиқаришда асосий дастак бўлмоқда. Биргина 2020 йилни оладиган бўлсак, мураккаб пандемия шароити бўлишига қарамасдан, маҳаллий бюджетлар даромадлари ижроси прогнозга нисбатан 2,7 триллион сўмга (ёки 10 фоизга) орттириб бажарилганини келтириш мумкин.\nСОЛИҚ СИЁСАТИДАГИ ОДИЛОНА ЁНДАШУВ\nСолиқ ислоҳотлари том маънода иқтисодий ислоҳотларнинг бурилиш нуқтаси бўлди, деб бемалол айтиш мумкин. Давлат раҳбари томонидан олиб борилаётган оқилона солиқ сиёсати, сиёсий ирода ва дадил қадамлар туфайли бугунги кунга келиб солиқ тизимида натижадор ишлар амалга оширилди.\nАввало, янги Солиқ кодекси қабул қилинди ва унга асосан солиқ турлари қисқартирилди ҳамда ставкалари пасайтирилди. Шундай бўлса-да, Давлат бюджетига тушумлар мунтазам ортиб бормоқда. Биргина 2020 йилги пандемия шароитида ҳам Давлат бюджет даромадлари режаси 4,2 триллион сўмга (режа 128,7; ижро 132,9) орттириб бажарилган. Умуман олганда, солиқ ислоҳотлари самарадорлиги туфайли 2020 йилда (132,9) бюджет даромадлари 2018 йилга (79,1) нисбатан 1,7 баробарга ўсди.\nЭнг муҳими, солиқ тизимида тадбиркорга бўлган муносабат тубдан ўзгарди ва бугун “солиқ идоралари тадбиркорнинг кўмакчиси”га айланди. Бундан ташқари, солиқ соҳасидаги туб ўзгаришлар ишбилармонларнинг ишончини оширмоқда.\nПандемия даврида бутун дунёда ва мамлакатимизда иқтисодий ҳаракатсизлик натижасида инқирознинг янги кўриниши юзага келган бир пайтда Президентимиз томонидан салбий оқибатларни юмшатиш ва олдини олишга қаратилган бир қанча қарор ва фармонлар ўз вақтида қабул қилиндики, натижада мамлакатимизда иқтисодий барқарорлик кузатилди ва иқтисодий ўсишга эришилди.\nПУЛ МУОМАЛАСИДАГИ ИЖОБИЙ СИФАТ ЎЗГАРИШЛАРИ\n2017 йилда Президентимиз ташаббуси, сиёсий иродаси ва қатъий позициялари туфайли мамлакатимизда валюта сиёсати эркинлаштирилиб, валютанинг эркин конвертациясига эришилгани тадбиркорларимизга кенг имкониятлар яратгани ҳеч кимга сир эмас.\nЯқин-яқинда ҳам валютанинг эркин конвертацияси ҳақида фақатгина орзу қилиш мумкин эди. Ҳозир олдинги вақтдаги каби банклар олдидаги пала-партиш навбатлар, тўстўполонлар йўқ! Бугун у бозор қонуни — талаб ва таклиф асосида амалга оширилмоқда. Мазкур йўналишда амалга оширилган ислоҳотлар туфайли бир замонлар турли бюрократик тўсиқларни енголмай ҳафсаласи пир бўлиб, қўл силтаган чет эллик инвесторлар Ўзбекистондаги муҳит мўътадиллашгач, яна қайта бошлади. Бу йўналишда муҳим уч қадам ташланганини қайд этиш жоиз:\nбиринчидан, ташқи иқтисодий фаолият эркинлашиб, бизнес учун маъмурий тўсиқлар олиб ташланди;\nиккинчидан, янги, замонавий, модернизация талабларига жавоб берадиган технологияларни олиб келишга кенг имкон яратилди;\nучинчидан, мамлакатимиз фуқароларига, шунингдек, мулкчилик шаклидан қатъий назар, барча корхона ва ташкилотларга бир хил шароит яратилди.\nШу билан бирга, кундалик ҳаётимизда кўп бора фойдаланадиганимиз — банк пластик картаси билан боғлиқ муаммолар яқин-яқингача ҳам мавжуд эди. Ўз ойлик маошининг қанчадир қисмидан, айтиш мумкин бўлса, фарзандлари ризқ-насибасидан кечиб, пластик картасига тушган маблағни фоиз эвазига нақдлаштирган юртдошларимиз сони озмунча эдими? Буларнинг барчасига пул муомаласидаги ислоҳотлар натижасида ижобий ечим топилди. Ҳозир исталган шаҳар ё туман марказига бориб кўринг, нақд пул муаммоси бормикан?! Терминаллар кечаю кундуз ишлаб турибди. Буларнинг бари иқтисодий ислоҳотларимиз меваси эмасми?!\nХАЛҚАРО МАЙДОНДА НУФУЗИМИЗ\nЎзбекистон жаҳон ҳамжамиятида ўз мавқеини юксалтириш йўлидан шахдам одимлар билан бормоқда. Миллий рейтингимизни белгилаётган халқаро агентликлар ислоҳотларни муносиб баҳоламоқда. Бугун Ўзбекистон очиқлик сиёсатини олиб бориши натижасида халқаро майдонда ўз обрў-эътиборини мустаҳкамламоқда. Оддий сўз билан айтганда, Ўзбекистон хорижий аренада ишончли ҳамкор қиёфасида намоён бўлмоқда. Мамлакатимиз бундан-да юқори кўрсаткичларга эришишга қодир.\nДунёнинг энг нуфузли нашрларидан бири бўлган Буюк Британиянинг “The Economist” журнали Ўзбекистонни 2019 йилда энг жадал ислоҳотларни амалга оширган давлат — “Йил мамлакати” деб эълон қилди. Шунингдек, Жаҳон банкининг “Doing Bussiness”, яъни “Бизнесни юритиш” рейтингида Ўзбекистон энг илғор ислоҳотчи мамлакатлар қаторидан ўрин олгани фикримиз исботидир.\nЖорий йилнинг 10 сентябрида эса жаҳоннинг бир қатор етакчи давлатларида чоп этиладиган, дунё иқтисодчилари орасида машҳур бўлган “Financial Times” газетаси саҳифаларида Ўзбекистондаги иқтисодий ислоҳотларнинг таҳлили келтирилганини, хуллас, буларнинг барчасини мамлакатимиздаги иқтисодий ислоҳотларнинг халқаро эътирофи сифатида баҳолаш мумкин.\nАлбатта, биз бундай ютуқларга маҳлиё бўлиб қолмаслигимиз, фарзандларимизнинг фаровон келажаги учун янада каттароқ марралар сари интилмоғимиз лозим.\nҚОЛОҚ ТАРМОҚ ҚОЛДИМИ?\nБугун иқтисодиёт тармоқларини замон талаблари асосида модернизация қилиш, ҳудудларнинг имкониятларини тўла юзага чиқариб, аҳоли фаровонлигини оширишга қаратилган қатор ҳуқуқий ҳужжатлар қабул қилинмоқда. Бундай кенг кўламли ишлар натижаси ҳар бир жабҳада сезилаяпти. Илгари иложсиз бўлган муаммо ва масалалар ҳозирда ўз ечимини топмоқда.\nТаъкидлаш лозимки, давлатимиз раҳбарининг озиқ-овқат хавфсизлигини таъминлаш борасидаги йўл-йўриқлари асосида бугун юртимизда илгари мутлақо қолоқ бўлган тармоқ ва соҳалар ривожланишнинг янги босқичига чиққанига гувоҳмиз. Мисол учун балиқчилик соҳасини олайлик. Айни пайтда диёримизнинг қайси бир супермаркети ёки дўконига кирманг, ҳатто яқингача хорижий валютага импорт қилиб келтирилган, халқ тилида “қизил балиқ” деб ном олган лосось, сёмга, ҳатто осётрлар ҳам Ўзбекистонда етиштирилаётгани қувонарли ҳолатдир. Чорвачилик, паррандачилик, асаларичилик, ипакчилик, боғдорчилик ва бошқа кўплаб озиқ-овқат хавфсизлигини таъминловчи тармоқлардаги пухта ўйланган ислоҳотлар ўз мевасини бермоқда. Мақсад битта: аҳолини сифатли ва арзон озиқ-овқат билан таъминлаш. Бунинг негизида эса, одамларни рози қилиш, уларнинг фаровонлигини таъминлаш каби юксак вазифалар тургани ҳеч кимга сир эмас.\nБАРЧА ЯНГИЛАНИШЛАР ХАЛҚ МАНФААТИ УЧУН!\nИслоҳотларнинг энг бирламчи мақсади аҳоли фаровонлигига қаратилгани билан аҳамиятлидир. Меҳнат тақсимотига нисбатан янгича ёндашув ва ўз вақтида кўрилган чора-тадбирлар натижасида пахта йиғим- терим мавсумида бошқа соҳа ишчи-ходимларининг бу жараёнда иштирок этишига тўла барҳам берилди.\nШу ўринда тўхталиб ўтиш жоизки, жамиятимизда камбағал қатлам борлиги кўп йиллар давомида яширилди. Камбағаллик тушунчаси “кам таъминланганлик”, “эҳтиёжмандлик” деган сўз-у иборалар билан хаспўшланди.\nХалқ билан мулоқотнинг самарали механизми йўлга қўйилгач, ҳақиқий аҳвол, яъни одамлар аслида қандай ҳаёт кечираётгани, уларнинг энг оғриқли нуқталари ошкор бўла бошлади.\nЎрганиш ва тадқиқотлар аҳолининг кўпчилиги етарли ва доимий даромад манбаига эга эмаслигини кўрсатди. Демак, камбағал қатлам мавжуд. Уларнинг тахминан 12-15 фоизлиги ҳам ҳақиқат. Тақрибан айтсак, бу кам эмас, 4-5 миллион аҳоли дегани. Шундан сўнг амалий ишларга киришилди.\nМаҳалла, туман шаҳар ва вилоят кесимида “Ёшлар дафтари” ҳамда “Аёллар дафтари” шакллантирилди. Мазкур дафтарлар ҳокимлар, сектор раҳбарлари, мутасадди ташкилотларга қайси ҳудудда эртамиз ворислари ва нозик хилқат вакилалари масалалари бўйича ҳолат қандайлиги ҳақида аниқ маълумотга эга бўлиш ҳамда шунга қараб зарурий чора-тадбирларни белгилашда қўл келди.\nОдатда, ишсиз одамлар ҳунар ўрганиш, малака эгаллаш учун маблағдан қийналади. Энди давлат айни шундай паллада ёшлар ва аёлларга моддий ҳамда ижтимоий кўмак кўрсата бошлади. Ажратиладиган маблағ меҳнат бозорида талаб юқори бўлган касб-ҳунарларни ўргатувчи мингдан зиёд нодавлат таълим марказлари ташкил этилишига хизмат қилмоқда.\n2020 йил бутун инсоният учун жиддий синовлар йили бўлди. Талафотлар катта, йўқотишлар кўп, асоратлар эса ниҳоятда оғир. Аммо ана шундай мушкул вазиятда одамзод бир нарсани ўрганди: ҳар қандай вазиятда ҳам ҳаёт учун курашишни, олдинга интилишни ҳамда яшаш ва ишлашни.\nТўғри, коронавирус пандемияси айни авжи паллада ҳамма “уйда қолди”! Яъни “кўринмас ёв”дан азият чекмаслик учун кўпчилик хонадонида иҳоталанишга мажбур бўлди. Ижтимоий соҳа объектлари, ишлаб чиқариш ва хизмат кўрсатиш муассасалари эшигига қулф осилди. Ҳатто қатор давлат идоралари ҳам иш тартибини ўзгартирди. Бироқ ҳаёт тўхтаб қолгани йўқ.\nЭнг муҳими, ана шундай мураккаб вазиятда давлатимиз, ҳукуматимиз одамларни ўз ҳолига ташлаб қўймади. Аксинча, эҳтиёжманд оилалар ҳар томонлама манзилли қўллаб-қувватланди. Айни шу вақтда Президентимиз ташаббуси билан “Темир дафтар”лар жорий этилгани эса, масаланинг оқилона ечими бўлди. Бу тизим давлат ёрдамини йўналтириб туриш, ижтимоий барқарорликни сақлаб қолиш учун муҳим асос яратди.\nАйни пайтда “Темир дафтар”лар оилаларни камбағалликдан чиқариш ишларини режали ташкил этишда, рўйхатдагиларга қараб кейинги ишларни мувофиқлаштиришда қўл келмоқда. Ёшлар ва аёллар дафтарлари ҳам касб-ҳунар ўргатиш, бандликни таъминлашда манзилли ёндашувни кучайтиришга хизмат қилмоқда.\nЭътиборлиси, “Ёшлар дафтари”га 18-30 ёшгача бўлган йигит-қизлар киритилса, “Аёллар дафтари” орқали 30 ёшдан ошган аёллар қамраб олинади. Рўйхатни шакллантиришда ижтимоий, ҳуқуқий, психологик қўллаб-қувватлаш, билим ва касб ўрганишга эҳтиёжи ҳамда иштиёқи борларга алоҳида эътибор қаратилмоқда.\nКамбағалликни одамларга пул тарқатиб қисқартириб бўлмаслиги — оддий аксиома. Одамлар турмуши яхшиланишига тадбиркорлик, таълим, соғлиқни сақлаш тизимини ривожлантириш орқали эришиш мумкин. Иқтисодий тараққиёт, бир томондан, камбағалликни камайтирса, иккинчи томондан, камбағалликнинг кўпайиши иқтисодий тараққиётни сусайтиради. Одамларда соғлиқни сақлаш ва таълимдан фойдаланиш имкони чекланса, улар борган сари қашшоқлашади, иқтисодиётда талаб камаяди. Ўз навбатида, иқтисодиёт ўзининг юқори малакали ходимларига бўлган эҳтиёжини қоплай олмайди. Оқибатда ўсиш секинлашади.\nШунга қарамай, коронавирус пандемияси авж олган 2020 йилда аҳолининг барча қатламига ижтимоий ёрдам кўрсатилди. Ҳеч ким эътибордан четда қолмади. Масалан, 2020 йил бошида ҳар ойда 552 минг оилага моддий ёрдам берилган бўлса, июнь ойида бу кўрсаткич 774 минг, июль ойида 876 мингтани ташкил этди. Йил охирига бориб эса, ижтимоий нафақа берилган оилалар сони 1 миллион 200 мингтага етди.\nШу ўринда алоҳида таъкидлаш керакки, юртимизда сўнгги беш йилда амалга оширилган улкан тарихий ислоҳотларнинг муфассал таҳлили Ўзбекистон Республикаси Президентининг яқинда нашр қилинган “Янги Ўзбекистон стратегияси” китобида ўз аксини топган. Бу Янги Ўзбекистонни тараққиёт йўлини янги босқичга олиб чиқишнинг кафолати, деб ҳисоблайман.\nКелажагингизга бефарқ бўлманг, сўнгги йиллардаги ютуқларимизнинг бардавом бўлиши учун, тараққиёт йўлимизни изчил давом эттиришимиз учун, янги нурли манзилларга етишимиз учун O‘zLiDePдан кўрсатилган номзод Шавкат Мирзиёевга овоз беринг!\nНодир ЖУМАЕВ, Олий Мажлис Қонунчилик палатаси депутати, O‘zLiDeP фракцияси аъзоси, иқтисод фанлари доктори, профессор


Доғистонда полициячининг болаларини ўлдирганликда гумон қилинган шахс қўлга олинди\n03 декабр 2020, Тошкент вақти: 12:35\nРоссиянинг Доғистон Республикасида маҳаллий полициячининг икки боласи ўлдириб кетилишига алоқадорликда гумонланаётган шахс қўлга олингани айтилмоқда. Россия Тергов қўмитаси расмийларига кўра, чоршанба куни қўлга олинган 21 ёшли йигит қотилликни содир этганига иқрор бўлган.\nДушанба куни Доғистоннинг Бележи қишлоғида маҳаллий полиция зобитининг икки нафар ёш боласи уйида чавақлаб кетилган эди. Воқеа жойдан қимматбаҳо тақинчоқлар солинган қути билан 300 минг рубл (9900 АҚШ доллари) ўмариб кетилгани хабар қилинди.\nРоссиянинг беқарор Шимолий Кавказ минтақасида ишсизлик, коррупция ва полиция зўравонлиги кенг тарқалган. Зўравонликларга исломий жанггариларнинг ҳокимият вакилларига қарши деярли ҳар куни содир этадиган ҳужумлари ҳам ҳисса қўшади.


Хитойда зилзиладан нобуд бўлганлар сони 157 нафарга етди\nХитой жанубий шарқидаги Сичуан вилоятида содир бўлган 6,6 балли зилзила оқибатида ҳалок бўлганлар сони 157 кишига етган.\nСинхуа агентлигининг хабар қилишича, мазкур табиий офат натижасида 5700 дан зиёд киши тан жароҳати олган.\nКеча содир бўлган зилзила Хитойнинг яна 12 шаҳри ва префектурасида жойлашган камида 900 уйга шикаст етказгани айтилмоқда. Бу жойларда сув ва электр таъминотида узилишлар бўлган.\n2008 йили Сичуанда содир бўлган 8 балли зилзила оқибатида тақрибан 90 минг одам нобуд бўлганди.


Миннатдорлик, тўкинлик, ҳосил байрами — KMODS\nPosted on 17.09.2019 Author admin\tКомментарии к записи Миннатдорлик, тўкинлик, ҳосил байрами отключены\nПойтахтимиздаги Корейс маданият ва санъат саройида “Чхусок – 2019“ анъанавий корейс миллий фестивали бўлиб ўтди. Унда ҳамшаҳарларимиз ва пойтахтимиз меҳмонлари, кенг жамоатчилик, миллий маданият марказларининг вакиллари иштирок этди.\nТадбирда Ўзбекистон корейс маданият марказлари уюшмаси раиси Виктор Пак, Вазирлар Маҳкамаси ҳузуридаги Миллатлараро муносабатлар ва хорижий мамлакатлар билан дўстлик алоқалари қўмитаси раиси Рустам Қурбонов, Кореянинг мамлакатимиздаги Фавқулодда ва мухтор элчиси Кан Чже Квон Ўзбекистонда турли миллат ва элат вакиллари аҳил оила фарзандларидек истиқомат қилиши учун барча шароит яратилганини таъкидлади.\nЮртимизда турли миллат вакилларининг ўзига хос байрамлари катта тантана қилинади. Чхусок – кузги шабада маъносини англатади. Табиат сахийлиги учун миннатдорлик ва мўл ҳосил байрамида ота-оналарни йўқлаш, тўкин дастурхон атрофида жам бўлиш, самимий ва дилдан суҳбат қуриш, ўтганлар хотирасини ёдга олиш яхши анъанага айланган.\nШу куни кузги майин шабада барчага ҳузур бағишлади. Байрам том маънода аҳиллик, дўстлик, шукроналик айёмига айланди.\n– Умрим, тақдирим, оилам, фарзанд ва невараларим келажаги Ватаним – Ўзбекистон билан чамбарчас боғлиқ, – деди нуроний отахон Леонид Ким. – Шу заминда бахтимни топдим. Ўғил-қизларим ўқиди. Оилали, касб-корли бўлди. Турмушимиз фаровон, юртимиз тинч. Байрам жуда юқори кайфиятда ўтгани ҳаммага манзур бўлди.\nАрина Тен Низомий номидаги Тошкент давлат педагогика университетида таҳсил олади. У ўзбек миллий рақсларига болаликдан қизиққани боис “Нафис“ рақс ансамблининг фаол иштирокчиси. Аринанинг рақсини кўрганлар унинг ижросига мафтун бўлиши шубҳасиз.\n– Ўзбек миллий рақслари жуда жозибали ва бетакрор, – деди Арина Тен. – Турли халқларнинг миллий рақсларини ўрганишга астойдил киришдим. Рақс миллатларни ўзаро яқинлаштиради.\nОна заминга миннатдорлик ва ҳосил фестивалида концерт дастури намойиш этилди. Бадиий, фото, ҳунармандликка оид кўргазмалар, маҳорат дарслари, пазандалик ярмаркаси, миллий ўйинлар намойиш этилди.


«Андижон» уч футболчи билан қарздорлик масаласини ҳал қилди\n8 январь, 2021, 18:13\n«Андижон» жамоаси уч футболчи билан қарздорлик масаласини ҳал қилди.\nБиласиз, «Андижон» жамоасига қарздорликлар учун трансфер таъқиқи қўйилган эди. Жамоа раҳбарияти бугун уч қарздорликни ҳал этди. Бу ҳақда клуб матбуот хизмати хабар тарқатди.\n2019 йилги мавсумда "Андижон" шарафини ҳимоя қилган украиналик дарвозабон Виталий Мирнийдан жамоанинг 14.000$ миқдорида қарздорлиги бор эди. Бугун клуб раҳбарияти кўрсатилган сумманинг барчасини Мирнийга тўлаб берди ва футболчи билан клуб орасида ҳеч қандай муаммо қолмади.\nЎтган мавсумда андижонликлар сафида тўп сурган футболчилар Дмитро Зозуля ва Артём Литвяковдан ҳам қарздорлик бор эди. Клуб раҳбарияти ушбу футболчиларга 8.000$ дан тўлаб, уларнинг масаласини хам ҳал қилди.


Қуръони Карим ва Тажвид – .:: Xadicha.uz\nҲАР КЕЧА ВОҚЕА СУРАСИНИ ЎҚИШ\n09/02/2019\tLeave a comment 234 Views\nҲофиз Ибн Асокир – Абдуллоҳ ибн Масъуд таржимаи ҳолида – шундай деган: “Абдуллоҳ ибн Масъуд вафот этиши арафасида бетоб бўлиб қолди. Усмон ибн Аффон (розияллоҳу анҳумо) уни кўргани келиб: “Нимадан шикоятинг бор?” деб сўради. Ибн Масъуд: “Гуноҳларимдан”, деди. Усмон ибн Аффон: “Нимани хоҳлайсан?” деб сўради. Ибн Масъуд: “Раббим раҳматини”, деди. Усмон ибн Аффон: “Сенга табиб буюрайми?” деди. Ибн Масъуд: “Табиб ...\n04/12/2018\tLeave a comment 263 Views\n28/11/2018\tLeave a comment 198 Views\n20/11/2018\t1та изоҳ 333 Views\n16/11/2018\tLeave a comment 229 Views\nАллоҳнинг Каломи бу- Қуръон Аллоҳнинг неъмати бу- Қуръон Аллоҳнинг ҳидояти бу-Қуръон Аллоҳнинг раҳмати бу-Қуръон Ҳаётбаҳш рухдир бу-Қуръон Илмлар макони бу-Қуръон Бурхондир бу-Қуръон Фурқондир бу-Қуръон Қуръон бу – Жаброил алайҳиссалом орқали, Муҳаммад алайҳиссаломга нозил қилинган, тиловати ибодат ҳисобланган, ожиз қолдирувчи, мушафларда ёзилган, қалбларда ёдланган, тилларда ўқилган, дастуруламал ўлароқ нозил қилинган Аллоҳнинг Каломидир. Қуръон уммат учун неъмат ва раҳмат, мўминлар қалбига ҳаётбаҳш ...\nҚуръон – метин арқон\n12/11/2018\tLeave a comment 189 Views\nҚуръон Аллоҳ таолонинг метин арқонидир. Ким уни маҳкам тутса ва тадаббур ила тиловат қилса, у дунё ва охират неъматларига эришади. Ким Аллоҳ таолонинг розилиги учун Қуръон тиловат қилса, ҳақиқий нажот топувчи ва асл шифодан ҳузурланувчи бўлади. Ҳақиқатан, Қуръон-бу шифо. Ҳам танамиз, ҳам қалбимиз учун илоҳий малҳамдир. Илм-фан қанча ривожланмасин, инсон қалбини Қуръондан бошқа нарса билан даволаб бўлмайди. Қуръон бизнинг қалбимизни ...\n10/10/2018\tLeave a comment 285 Views\nБу сураи карима Ҳижратнинг олтинчи йили Пайғамбар алайҳиссалом Ҳудайбия сулҳидан қайтиб келаётган пайтлари Маккаи Мукаррама билан Мадинаи Мунаввара орасидаги йўлда, кечаси нозил бўлган. Ушбу муборак сура бевосита Ҳудайбия сулҳига бағишланган. «Эй Аллоҳнинг Расули, бу фатҳми?» деб сўради. Пайғамбаримиз Муҳаммад алайҳиссалом: «Ҳа, менинг нафсим қўлида бўлган зот ила қасамки, албатта, бу фатҳдир» дедилар. Имом Бухорий ва бошқа муҳаддисларимиз ривоят қилган ҳадислардан ...


Пойтахт кўчаларидаги рейдлар давомида айрим ҳайдовчи ва йўловчилар ёнидан гиёҳвандлик ҳамда психотроп воситалар топилмоқда\nПойтахт кўчаларидаги текширувлар давомида:\n- Жорий йилнинг 16 октябрь куни соат 12:00 ларда, Бектемир туманида жойлашган "Бектемир" ЙПХ масканида хизмат олиб бораётган ЙПХ ходими И.Джумабоев томонидан "Ваз-2107" русумли автомобиль тўхтатилиб текширилганда, ҳайдовчи 1987 йилда туғилган Э.Т. кўриниши ва турли хатти-ҳаракатлари билан ходимда шубха уйғотган. Холис ва гувоҳлар иштирокидаги текширувлар давомида ҳайдовчи Э.Т.нинг чўнтагидан 1000 сўмлик пул купюрасига ўралган, жигар рангли, ўткир ҳидли, қуритилган ўсимлик моддаси топилган.\nМазкур ҳолат юзасидан тегишли ҳужжатлар расмийлаштирилиб, фуқаро Э.Т. ва топилган модда Бектемир тумани ИИО ФМБга топширилган.\n- Жорий йилнинг 16 октябрь куни соат 15:20 ларда, Бектемир тумани ҳудудида жойлашган “Шарқ” ЙПХ масканида хизмат олиб бораётган ЙПХ ходимлари А.Пўлатов, М.Шарипов ва Б.Нугмоновлар томонидан Тошкент вилоятидан Тошкент шаҳрига кириб келаётган, "Lacetti" русумли автомобиль тўхтатилиб текширилганда салонда бўлган йўловчи, 1992 йилда туғилган Д.А. турли хатти-ҳаракатлари билан ЙПХ ходимларида шубха уйғотган. Холис ва гувоҳлар иштирокидаги текширув давомида Д.А.нинг телефон ғилофи орқасидан жигар рангли, ўткир ҳидли, сақичсимон модда топилган.\nМазкур ҳолат юзасидан тегишли ҳужжатлар расмийлаштирилиб, фуқаро Д.А. ва топилган модда Бектемир тумани ИИО ФМБга топширилган.\n- Жорий йилнинг 17 октябрь куни соат 00:15 ларда Яккасарой туманида хизмат олиб бораётган ЙПХ ходими Ш.Эшболтаев томонидан "Шота Руставели" кўчаси бўйлаб ҳаракатланиб келаётган "Lacetti" русмли автомобиль тўхтатилиб текширилганда ҳайдовчи, 1997 йилда туғилган А.И. турли хатти-ҳаракатлари билан ходимда шубха уйғотган. Холис ва гувоҳлар иштирокидаги текширув давомида ҳайдовчи А.И.нинг ёнидан 1 дона "Регапен" номли психотроп дори воситаси топилган.\nМазкур ҳолат юзасидан тегишли хужжатлар расмийлаштирилиб, фуқаро А.И. ва аниқланган модда Яккасарой тумани ИИО ФМБга топширилган.


Тошкентдаги ЙТҲда икки киши вафот этди — Sof.uz\n20.04 11:20 406 Ўзбекистон\n19 апрель куни Тошкент шаҳрининг Олмазор туманида Nexia-3 ва Matiz иштирокида йўл-транспорт ҳодисаси содир бўлди, дея хабар бермоқда ИИББ матбуот хизмати.\nБеруний кўчасида, «Тинчлик» метро бекати яқинида, тахминан соат 23:30 да 23 ёшли А.З. бошқарувидаги Nexia-3 ва 25 ёшли Б.Н бошқарувидаги Matiz тўқнашди.\nNexia-3 йўловчиси 24 ёшли М.Т. жароҳат олиб, тиббиёт муассасасига олиб борилган. Ушбу машина ҳайдовчиси эса шифокорлар томонидан кўрсатилган тез тиббий ёрдамга қарамасдан олган жароҳатлари туфайли касалхонада вафот этган.\nMatiz ҳайдовчиси воқеа жойида ҳаётдан кўз юмган.\nИИББнинг дастлабки маълумотларига кўра, ЙТҲнинг келиб чиқишига Nexia-3 ҳайдовчиси белгиланган меъёрдан юқори тезликда ҳаракатланиб бошқарувни йўқотганлиги ва йўлнинг қарама-қарши томонига чиқиб кетиб бошқа машина билан тўқнашганлиги сабаб бўлган.\nМазкур факт бўйича жиноят иши қўзғатилди. Тергов ҳаракатлари олиб борилмоқда.


11:30 / 17 апрель 200 pdf Ўқиш режими + -\n1. Рўза неъматларга шукр қилишга, неъматларнинг қадрини билишга васила бўлади. Чунки, нафс ейиш, ичиш ва жимоъдан ўзини тияди. Бу учови эса дунёвий неъматларнинг энг улуғларидандир. Улардан бир неча муддат тийилиб туриш, неъматларнинг қадрини яққол кўрсатади, чунки, одатда неъмат йўқолганда билинади. Неъматларнинг қазоси шукр билан бўлади. Неъматларга шукр қилиш эса фарздир. Бу ҳақида Аллоҳ таоло шундай марҳамат қилади: وَلَعَلَّكُمْ تَشْكُرُونَ\n«Шоядки, сизлар шукр қилсангизлар!». (Бақара сураси, 185-оят)\n2. Рўза тақвога ҳам василадир. Чунки нафс рўза сабабли ҳалол нарсалардан тийилиб туради, ўзини асрайди. Бунинг сабаби у Аллоҳнинг розилигини топмоқчи, аламли азоблардан сақланмоқчидир. Бу билан ўз-ўзидан ҳаромлардан, Аллоҳ ман қилган нарсалардан сақланиш келиб чиқиши табиийдир. Зотан, ҳаромлардан сақланиш ҳам фарздир.\n3. Рўза нафсга қаҳр қилиш, шаҳватларни синдириш воситасидир. Чунки, нафс қанчалик тўқ бўлса, шунчалик қутуради, шаҳватларни хоҳлайди. У оч бўлса, нафси-ҳавосининг попуги пасаяди.\n«Сизлардан кимки зинодан қўрқса, бас, рўза тутсин!», дедилар.\n4. Рўза шайтонга ҳам қаҳр қилиш воситасидир. Зотан, шайтоннинг иши адаштириш, шаҳватларга ёрдам бериш ва ундашдир. Адашиш ва шаҳватга берилишнинг асли кўп таом ейиш эканлигига шубҳа йўқ. Шунинг учун ҳам Пайғамбаримиз соллаллоҳу алайҳи васаллам: «Шайтон одам болаларининг қон юрадиган жойларида юради, бас, унинг йўлини очлик билан торайтиринг!», дедилар.\n5. Рўза камбағал ва мискинларга ёрдам беришга бир василадир. Зотан, рўзадор ўзида очлик ва чанқоқликни сезар экан, ўзгаларнинг очлик ва чанқоқлигига аҳамият беради ва уларга ёрдам бергиси, дардларига шерик бўлгиси келади. Шу билан Аллоҳ таолонинг раҳматига эришишни кўзлайди.\n11:00 / 17 апрель 1394\n14:00 / 17 апрель 327\n2974 05:00 / 14.01.2017\n2186 05:00 / 14.01.2017\nМуборак Рамазон ойига жуда кам вақт қолди. Бу ой Аллоҳ таолонинг барокатлари ва раҳмшафқатига бой ойдир. Пайғамбаримиз алайҳиссалом Рамазонни васф этиб, шундай давоми...\n4428 19:52 / 22.05.2017\n3025 20:51 / 29.05.2018


Саодатли келажакни кўзлаган бешта ташаббус\n“Президентнинг бешта ижтимоий ташаббуси” мурожаатида Элбоши:\n«Биз элнинг бирлиги ва мамлакатнинг оқилона сиёсати туфайли барча синовлардан обрў билан ўтдик», деб, этнослар ўртасидаги ўзаро ҳурмат ва ишонч элнинг бузилмас бирлигига асос бўлса, эзгу тадбирлар халқимизнинг кенг феъллиги ва очиқ кўнглининг ёрқин кўринишига айланаётгани, замонавий Қозоғистонимиз тараққиётига ҳар бир ватандошимиз ўз ҳиссасини қўшаётганини тилга олади. Давлат раҳбари Мустақилликнинг тақдирини ҳал этувчи сонияларда ҳамиша қўллаган халқимизга миннатдорчилик билдириб, саодатли келажакни кўзлаган бешта ташаббусни эълон қилди.\nБулар – “Ҳар бир оилага бошпана олишнинг янги имкониятларини бериш”, “Маоши кам ишчиларнинг меҳнат ҳақини ошириш учун солиқ миқдорини камайтириш”, “Олий таълим олиш имконияти ва сифатини ошириб, талаба ёшларнинг ётоқхонадаги аҳволини яхшилаш”, “Кичик насиялар беришни кўпайтириш”, “Мамлакатни табиий газ билан таъминлашни давом эттириш”.\nДавлат раҳбари кўтарган ижтимоий ташаббусларни минтақада амалга ошириш вилоятнинг ижтимоий-иқтисодий аҳволини яхшилаш ва аҳолининг турмуш даражасини кўтариш имкониятини кенгайтиради. Чунончи, биринчи ташаббус: “Ҳар бир оилага бошпана олишнинг янги имкониятларини бериш” мақсадида, жорий йили минтақада уй-жой қурилиши қатъий назоратга олинади. Масалан, 77та иншоот қурилишига 27,4 млрд. тенге ажратиш кўзланган. “Қишлоқ ўқитувчиси ва шифокорига хизмат квартираси” лойиҳаси бошланиб, бу йил 9та тумандаги 20та аҳоли манзилида 212та квартирали 20та хизмат уйли қурилиши бошланади. 2018 йилда барча молия манбалари ҳисобидан 730 минг квадрат метр уй-жой фойдаланишга берилади. Шунингдек, 13,8 млрд. тенгени ташкил қиладиган 22,9 минг квадрат метр ёки 1644та хонадонга эга 28та кўп қаватли уйнинг лойиҳа-смета ҳужжатлари тайёрланиб, республика бюджетидан қўшимча маблағ ажратилади.\nИккинчи ташаббус – “Маоши оз ишчиларнинг меҳнат ҳақини кўпайтириш учун улардан олинадиган солиқни камайтириш” бўйича 2019 йилнинг январь ойидан бошлаб, ишчиларнинг маошидан 1 фоизгина солиқ олинади.\nУчинчи ташаббус: “Олий таълимнинг оммабоплиги ва сифатини ошириб, талаба ёшларнинг ётоқхонадаги аҳволини яхшилаш” бўйича Элбоши 54 минг грантга қўшимча равишда 2018-2019 ўқув йилида яна 20 минг грант ажратишни топширди. Улардан 11 мингтаси техник мутахассисликлар бўйича бакалавр таълимига тегишли. Бу – янги иқтисодиётда кучли талабга эга бўладиган минглаб янги мутахассис тайёрлашга имкон беради. Бу ҳам Президентимизнинг ёшларга ғамхўрлигидан далолат. Шунингдек, 2022 йилнинг сўнгигача республика бўйича талабаларга мўлжалланган 75 минг ўринли ётоқхоналар қурилади.\nТўртинчи ташаббус – “Кичик насия беришни кўпайтириш” бўйича Элбоши 2018 йилда қўшимча 20 миллиард тенге ажратиб, кичик насияларнинг умумий миқдорини 62 миллиард тенгега етказишни топширди. Мазкур ташаббус минглаб одамларга ўз ишини очишга имкон бериши билан ҳам аҳамиятлидир. Ташаббуснинг қишлоқларда тадбиркорликни ривожлантиришда қўл келиши аниқ.\n2018 йилда “Натижали иш билан таъминлаш ва оммавий тадбиркорликни ривожлантириш” дастури доирасида 90 минг киши иш билан таъминланади. Қўшимча ажратиладиган 20 млрд. тенгедан минтақадаги тадбиркорлар ҳам тегишли улушини олади.\nБешинчи ташаббус – “Аҳолини табиий газ билан таъминлашни давом эттириш”. Ўтган йили вилоятда 44та аҳоли манзилига табиий газ етказилди. 2018 йилда “зангори олов” билан таъминлаш соҳасида 67та иншоот қурилишига 16 млрд. тенге ажратиш кўзда тутилган. Натижада, 42та аҳоли манзилига табиий газ ўтказилиб, вилоятдаги 386та аҳоли манзили ёки аҳолининг 64,5 фоизини таъминлаш режалаштирилган.\n«Жанубий Қозоғистон» мухбири, 2018-04-14, 13:37 164


Африка давлатлари ҳам Қатарни яккалатиб қўйишмоқчи\nНигер Қатардан ўз элчисини чақириб олди. Бу Доҳа билан дипломатик алоқаларни узган араб давлатлари билан бирдамлик мақсадида қилинди. Қатарни терроризмни молиялаштиришда айблашмоқда, деб хабар беради Reuters.\nАфриканинг қатор давлатлари Қатарни яккалатиб қўйиш бўйича ҳаракатларни амалга оширмоқда. Масалан, Сенегал мамлакатдан ўз элчисини чақириб олиш режаси борлигини маълум қилган.\nДипломатик можаро 5 июнь куни эрталаб юз берди. Саудия Арабистони, Баҳрайн, БАА ва Миср Қатарни терроризмни қўллаб-қувватлашда айблаб, ушбу давлат билан дипломатик алоқаларни узишди. Кейинчалик Яман, Ливия, Мальдив, Маврикий, Мавритания ва Комор ҳам улар сафига қўшилди.


Хўжа қурбон мадрасаси (Қашқадарё)\nБўлим: Мовароуннаҳрдаги мадрасалар\t Сана: Сейшанба, 18 Апрел 2017 20:17\nҚарши шаҳрининг тарихий маданий ёдгорликларидан бири ҳисобланган Хўжа Қурбон мадрасаси XIV аср бошларида қурилган. Мадраса бундан қарийб 400 йил илгари бунёд этилган. Мадрасанинг меъморий услуби Шермуҳаммад мадрасасига яқин бўлиб, фақат у бир қаватли, кошинсиз чор ғиштлардан тикланган,\nпештоқлари анча паст, безаксиз, ҳажми хам Шермуҳаммад мадрасасига (27,5х24,6) нисбатан кичик, яъни бўйига 20,15 метр, энига 19,61 метрни ташкил этади. Тўғри тўртбурчак шаклидаги ҳовлиси унча катта эмас (9.0х09.31) ҳовли саҳнига пишиқ ғишт терилган. Хужралар сони 14 бўлиб, улар асосан бир хонали, шунингдек, битта дарсхона ва жануб томонида айвон ҳам бор, ундан ёзги таҳсил жойи сифатида фойдаланилган.


Ўзбекистон U-19 аёллар терма жамоаси бош мураббийи: Жаҳон чемпионатига чиқмоқчимиз\n20 декабрь, 2018, 18:20\nАёллар терма жамоамиз олдида масъулиятли мусобақа турибди.\nЎзбекистон U-19 аёллар терма жамоаси жорий йилнинг октябрь ойида Қирғизистоннинг Бишкек шаҳрида Осиё чемпионати саралашининг биринчи босқичида муваффақиятли иштирок этиб, кейинги босқичга йўл олди.\nЭндиликда Карима Йўлдошева бошчилигидаги Ўзбекистон U-19 аёллар терма жамоаси келаси йилнинг апрель ойида Осиё чемпионати саралашининг иккинчи босқичида иштирок этишади. Саралашга жиддий тайёргарлик олиб бораётган футболчиларимиз 10-20 декабрь кунлари Наманганда йиғин ўтказишди. Терма жамоа бош мураббийи Карима Йўлдошева ўтказилган йиғин ва келгуси режалар ҳақида ЎФА Матбуот хизматига ўз фикрларини билдириб ўтди.\n“Намангандаги йиғин аъло даражада ўтди. Биз 2005, 2004, 2003 ва 2002 йилларда туғилган ўсмирлар жамоалари билан 5та назорат учрашуви ўтказдик. Жамоамиз тактик ва техник жиҳатдан анча ўсганини таъкидлаб ўтиш зарур. Назорат ўйинлари давомида футболчиларимиз тезкор ўйин, юксак техника ва майдонда курашувчанлик намойиш қилишди. Энг муҳими футболчи қизларнинг кўзида ғалабага бўлган иштиёқни кўриш мумкин эди. Уларга ғалабаларга чанқоқлар. Мураббий сифатида бундан жуда хурсандман. Бундан ташқари, таркибдаги футболчилар бир жамоа сифатида анча шаклланишганига ҳам гувоҳ бўлдим.\nЙиғин давомида дарвозабонлар ҳар томонлама ўзларини кўрсата олишди. Асосий таркибга кириш учун рақобат жуда кучли. Бу ҳолат ҳар бир футболчини ўз устида кўпроқ ишлашга ундайди.\nЖамоамиздаги бош қоида – тартиб ва интизом. Баъзи футболчилар жуда истеъдодли ва меҳнаткаш. Аммо белгиланган тартибга бўйсунмайди, бундай футболчиларга орамизда жой йўқ. Футболда ғалабаларга эришиш учун тартиб ва интизомнинг аҳамияти жуда катта.\nЙиғин давомида биз машғулотлардан ташқари Намангандаги 26-сонли Меҳрибонлик уйига ҳам ташриф буюрдик. Биз бу даргоҳга тез-тез бориб турамиз. Болалар бизни кўриб, жуда хурсанд бўлишди. Уларнинг кўзида қувончни кўриш жуда ҳам ёқимли бўлди. Терма жамоа қизлари меҳрибонлик уйи тарбияланувчилари билан суҳбат уюштиришди, кейин эса ўзаро футбол ўйнашди.\nУмуман олганда, бизнинг йиғинимиз кўтаринки руҳда ўтганини таъкидлаш зарур. Асосий мақсадимиз – Осиё чемпионати саралашининг иккинчи босқичидан муваффақиятли ўтиб, мусобақанинг финал босқичига йўл олиш. Кейин эса Осиё чемпионатида яхши қатнашиб, Жаҳон чемпионати йўлланмасини қўлга киритмоқчимиз. Бизнинг жамоа ўзига юклатилган вазифани уддалашга қодир. Биз бунинг учун йиғинларда бор кучимизни сарфлаб, машғулотлар ўтказамиз.\nКелгуси режалар ҳақида гапирадиган бўлсак, январь ойида “Чиғатой”да йиғиламиз. Февраль ойида эса Туркияда ўртоқлик ўйинлари ўтказишни мақсад қилганмиз. Март ойида эса Озарбайжонда халқаро мусобақада иштирок этишни режалаштиряпмиз.\nЎз ўрнида бизга йиғинлар ташкил этишда катта ёрдам бераётган ва зарур бўлган барча шарт-шароитларни яратиб бераётган Ўзбекистон футбол ассоциациясига миннатдорчилик билдириб ўтмоқчиман. Шунингдек, Наманган вилояти ҳокимиятига ҳам ташаккур изҳор этаман. Аёллар футболи ривожига катта эътибор қаратилаётганидан жуда мамнунмиз”, - дейди Карима Йўлдошева.


“Туркашнинг Туркчи сиймоси шууримга ерлашди” | МУҲАММАД СОЛИҲ\n“Туркашнинг Туркчи сиймоси шууримга ерлашди”\nПоделиться "“Туркашнинг Туркчи сиймоси шууримга ерлашди”"\n1991 йил Ўзбекистон президентлигига сайловларда Каримовга қарши номзодини қўйган ва кейинчалик сургун қилинган, бу ҳам етмагандай 3 марта суиқасд таҳликасини бошидан кечирган Ўзбекистон мухолифат лидери, ёзувчи, сиёсатчи Муҳаммад Солиҳ, Туркияни 1972 йилда илк маротаба Алпарслон Туркашнинг шахси воситасида танишни бошлаганини билдирди.\nМужодала руҳи билан, мафкураси билан, иймони билан, зулмга қарши бир курашчи афсонаси бўлган, Турк халқлари ичида тилдан тилга тушган Ўзбек лидери Муҳаммад Солиҳ, Турк дунёсида Турклик тушунчаси рамзлари орасидан жой олган. Ёшлигиданоқ ҳаёт мафкураси, эътиқоди учун кураш йўлини танлаган Муҳаммад Солиҳга бизни қизиқтирган саволлар билан мурожаат қилдик.\nТариқ Челенк (Tarık Çelenk): Муҳтарам Раис, афсуски Совет иттифоқининг қулашидан кейин Турк (соғи) муҳофозакор қатлами Турк дунёси билан тўғри муносабатларни йўлга қўёлмади.. Иккинчи масала эса, Ислом Дунёси билан ҳам Туркиянинг Адолат ва Тараққиёт партияси даврида жуда ҳам истадигимиз идеал муносабатларни ривожлантира олмадик. Чунки, асос бўладиган бир фикр уйғотолмадик. Ўрта Осиёдан бир Турк-Ўзбек зиёлиси сифатида айниқса сизнинг бу масаладаги фикрингиз жуда ҳам муҳим аҳамият касб этади. Илк суҳбатимизда Туркчилик, миллатчилик борасидаги фикрларингизни олишни истардим. Шунингдек сизнинг Ўрта Осиё ва ва Жаҳон сиёсатида борасидаги қарашларингиз билан ҳам пойлашишни истайман. Ҳозир аввало сизни қисқача бизнинг одамлар таниб олишлари учун ўзингиз ҳақингизда айтиб бера оласизми.\nМуҳаммад Солиҳ: Мен Ўзбекистоннинг ғарбий қисмида 1949 йилда туғилдим. Бу Туркманистонга яқин Ўғуз ҳудуди – Хоразм, Хоразмда асосан ўғузлар яшайди. Туркман қабилалари билан чамбар-час ҳаёт кечирамиз. Бизнинг баъзи қариндошларимиз паспортга ўзларини туркман деб ёздиришган. Улар бугунги Туркманистоннинг Дашогуз (Таш ўғуз) вилоятида яшайдиган қариндошларимиз. Хоразм 12-13 асрларда Хоразм давлатини қурган Хоразмшоҳлар диёридир. Сўнгги Хоразмшоҳ Жалолиддин Мангуберди Мўғул истилочиларига қарши курашган охирги ҳукмдор эди.\nМен албатта бугун ўзимга Ўзбекман дейман, Ўзбеклар уч Турк қабиласи – Ўғуз, Қипчоқ ва Қарлуқ – Туркларини ўз ичига олган бир катта этник гуруҳдир.\nЯнада аниқроқ айтганда, Хоразм Ўзбегиман. Хоразм 1924 йилгача мустақил жумҳурият эди. 1924 йилда Совет иттифоқи томонидан Ўзбекистон Социалистик Республикаси деб эълон қилиниб, Бухоро ва Хоразмни (эски Хива хонлиги) бугунги Ўзбекистон таркибига қўшдилар.\nБугунги Ўзбекистон эски Туркистоннинг марказидир. Амир Темурдан кейин парчаланган империянинг маркази бу диёр. Биласиз, Ғарбий Туркистонни руслар 5 парчага бўлдилар: Ўзбекистон, Қозоғистон, Қирғизистон, Тожикистон, Туркманистон.\nЧор Россияси ишғолига қадар у ерда 3 давлат бор эди: Қўқон хонлиги, Хива хонлиги ва Бухоро амирлиги. Бу Темурдан меърос қолган уч парча эди.\nМен Хоразм вилоятининг ғарбий қисмида яшаган Бекжон Бекнинг набирасиман. Бизнинг сулоламиз халқ ичида “хонга қиз бермаган беклар” дея эсланади.\nОлтинчи авлоддан бобомиз Бегпўлат Бек қизини Хива хонининг ҳарамига бермагани учун унинг хонадонини 19-аср ўрталарида Хоразмдан Бухоро чегарасига, бугунги Қоракўл туманига сургун қиладилар. Оиламиз у ерда 17 йил ғурбатда қолишади ва ниҳоят янги хон тахтга чиқиб боболаримиз ватанга қайта чақириб олинада, мақоми ва барча мол-мулклари қайтариб берилади. Бу ҳам бир алоҳида ҳикоя…\nМен Совет иттифоқи даврида туғулдим ва Совет мафкурасида етиштирилдим албатта. Русларни “катта акамиз” сифатида таниттилар бизга.\nАммо мени 18 ёшимда Қизил армияга аскарликка олдилар ва у ерда мен муайян бир миллатга мансуб эканлигимни тушундим. Мен у ерда менинг бир ўтмишим, тарихим бор эканлигини билдим. Мен ўзбек эканлигимни, бир Турк эканлигимни рус аскарларининг менга қарши кўрсатган шовинистик муносабатларидан кейин билдим.\nАскарликда ашаддий рус ирқчилиги билан қаршилашдим ва бу аччик тажриба мени Ўзбек миллатчисига айлантирди.\n2 йиллик аскарликдан сўнгра Ўзбекистонга қайтганимда мен ортиқ социалист бир йигит эмасдим, ҳаддан ортиқ бир миллатчи эдим.\nТариқ Челенк: Социалистик фикрларингиздан ҳам Армияда вақтингизда воз кечдингизми?\nМуҳаммад Солиҳ: Aлбатта, социалистик фикрлар у қадар шаклланмаган эди зотан. Шундай бўлсада, мен рус адабиётини, Ғарб адабиётини Ўзбек адабиётидан анча кўпроқ билардим.\nЧунки бошланғич мактабдан бошлаб бизга тарих сифатида “Совет иттифоқи тарихи”, аслида, Рус тарихи ўқитилди. Бундай бир замонда менинг шакллана бошлаган интернационалист бошимга илк зарбани Қизил армия урди. Аскарлик менинг ҳақиқий кимлигимни ўртага чиқарди ва аскарликдан бошқа бир шахс ўлароқ қайтдим.\nТариқ Челенк: Хўш сизга атеистик таълим берилармиди? Совет таълим тизимида атеист бир таълим тизими бормиди?\nМуҳаммад Солиҳ: Албатта. Шиорлари “Дин афёндир, Худо йўқдир, Аллоҳ йўқдир” эди. Аслида бу қадар пропогандага эҳтиёж ҳам йўқ эди. Зотан дин ҳақида на уйда на мактабда билги берилмасди, бу мавзу гаплашилмагандан кейин ҳар ким зотан атеист бўлиб етишаётганди. Дин ҳақида фақатгина “дин зарарлидир” дея билардилар.\nТариқ Челенк: Оилангиздан мусулмон бирининг ёрдами билан Исломий таълим олдингизми?\nМуҳаммад Солиҳ: Ҳеч қандай таълим йўқ эди. Аммо онам ҳар доим “Ла илаҳа иллоллоҳ” дея сўйларди. Ухлашга ётаркан шу шеърни ўқирди:\n“Ётаяпмиз ё Оллоҳ,\nТурармиз ҳам ИншаОллоҳ –\nТурaр турмас кун бўлса\nЛа илаҳа иллоллоҳ!”\nБиз болалар шу тўртлик соясида уйқуга кетардик.\nБиз учун бутун Ислом шу 4 сатирнинг ичида эди. Онамнинг, диний таълимоти йўқлигига қарамасдан, Аллоҳ қўрқуси жуда катта эди. Тилидан истиғфор тушмасди.\nОтам Мадамин (Муҳаммадамин) Бек 1918, онам Оқила Хоним 1922 йил туғилган эдилар, уларни ўқитишмаган эди.\nБобом Бекжон Бекни 1926 йилда “қулоқ” (антисоветчи) сифатида ҳибсга олинган ва бир йил кейин, 1928 йилда қатл қилинган. Ер-сувларимиз, мол ва мулкларимиз мусодара қилинди…\nТариқ Челенк: Кейин аскарликда вақтингиз Прага баҳорига тўғри келдингиз, шундайми?\nМуҳаммад Солиҳ: Ҳа, бу 1968 йилнинг май ойида, мен Қизил армия сафида аскар ўлароқ Венгрияда эдим. Кейин июн, июл ва август ойининг илк ярмида бизнинг қўшинлар Чехословакия чегарасига кетирилди ва у ерда 21 августга қадар кутдик.\nБиз Чехословакияга июн ойида ҳам кираолардик, аммо кутдик. Сўнгра 20 августда “уруш чиқиши мумкин, жангга тайёр бўлинг, биз бу кеча Чехословакияга кирамиз, НАТО ҳужум қилиши мумкин”, дедилар.\nБиз ёшлар севиндик. Ёшимиз 18.5 да эди, инсон бу ёшда урушга севинади албатта. Қўлимизга Калашников автоматик қуролининг энг сўнгги моделини туттирдилар ва белимизга ҳар бирида 32 тадан ўқ бўлган 3 дона магазин тақдилар, 2 дона Ф-1 қўл гранатаси ҳам бердилар. Энг сўнгги модел қўл бомбалари эди.\nКейин 21 август кечаси биз Чехословакия чегарасига ўтдик. Шу тариқа биз ёшлар Қизил армия сафида Чехословакияни ишғол қилдик. Биз Чехословакияда 4 ой қолдик. Сўнгра Венгрияга ортга қайтдик.\nТариқ Челенк: Хўш у ердаги Венгер ёшларининг фуқаролик бўйсунмаслик ҳаракатлари диққатингизни торттими?\nМуҳаммад Солиҳ: Албатта, мен учун Чехословакия зеҳнимда бир инқилоб яратти дея оламан. Қуролсиз инсонларнинг биз қуролли инсонларга қарши очиқ курашишига шоҳид бўлдик.\nИлк кунлар биздан баъзи аскарлар ўз-ўзини ҳимоя қилиш баҳонаси билан протестант Словакларга қарши ўт очди ва икки кишини ўлдирдилар (Мен ҳеч кимни ўлдирмадим Аллоҳга шукур). Бунга қарамасдан бу қуролсиз инсонлар (хотин-эркак) бизга “Москвага қайтиб кетинг, Москвагача 2 минг километр, сизларни хотинларингиз кутаяпти, бу тупроқлар бизники” каби шиорлар айтишдан қайтмадилар.\nТариқ Челенк: У ерга ҳақсиз бир даъво учун, ҳақсиз бир мақсад учун борганингизни дарров англадингизми?\nМуҳаммад Солиҳ: Ҳа. Албатта илк икки ойда ортиқча бир нарсани тушунмадик. Бу қаршилик кўрсатаётган жамиятни, яъни чехословакларни бизнинг қўмондонлар “контра” дейишарди. Биз инқилобчи улар акс инқилобчи эди. Кейин қарасак, бу “контра” дейилган инсонлар жуда яхши инсонлар экaн.\nТариқ Челенк: Қарши инқилобчи дер эдилар у вақтда.\nМуҳаммад Солиҳ: Ҳа уларни қарши инқилобчи, “буржуа” дердилар, аммо кейин қарасак, жуда ҳам маданиятли, жуда ҳам сокин инсонлар эканликларини кўрдик.\nУлар билан дўстлашдик, улар билан жуда яхши бўлдик. Биз Словак ҳудудида Братислава шаҳрига жойлашгандик. Шу тариқа у ерда ҳамма нарса ўзгарди мен учун.\nҚисқаси, икки йил аскарликдан тамоман бошқа бир инсон сифатида қайтдим юртимга.\nУйга қайтганимда ўзимни жуда кекса ҳис қилардим. Шундай бир руҳий ҳол ичида эдим 70-йиллар бошида.\nТариқ Челенк: Тошкентда Университетда ўқидингиз.\nМуҳаммад Солиҳ: Ҳа, Тошкент Университетининг журналистика факултетига кирдим. Синфимизда мендан 3 ёки 4 ёш кичик ёшлар бор эди. Улар мактабдан сўнг дарров Университетга киришган эди, мен эса мактабдан 4 йил кейин кирган эдим ва орамиздаги фарқ жуда катта кўринарди.\nМенинг аскарлик ҳаётим ёшлигимни жуда ҳам қисқартирган ва мени тез вояга етказганди гўё. Синифдаги дўстларим менга боладек кўринарди. Ҳолбуки орамизда 2-3 ёш фарқ бор эди.\nТариқ Челенк: Хўш ўша вақт сизда Ўзбек сифатида тушунча уйғондими?\nМуҳаммад Солиҳ: Шу қадар уйғонди-ки, ортиқ миллатчиликдан ўтиб Туркчи бўлгандим.\nТариқ Челенк: Туркияга қачон эътибор қаратдингиз?\nМуҳаммад Солиҳ: Туркияни 1972 йилда илк Алпарслон Туркаш шахси воситасида танишни бошладим. Туркия билан 1973 йилда яқиндан қизиқа бошладим. “Би-Би-Си” ёки “Либерти” радиосида (бу радиоларни қисқа тўлқинларда яширинча тинглардик) афсонавий бир полковник ҳақида гапираётганди. «Бир Турк полковниги чиқганмиш, исми Алпарслон Туркаш эмиш, Туркчи эмиш. Хитойга борганмиш ва Мао Цзэдундан Уйғур Туркларининг ҳақларини талаб қилганмуш», деяётганди.\nБу Туркчи сиймоси менинг шууримга ерлашди.\nАлбатта, Туркаш Хитойга бормаган эди.\nБу мазлум халқларнинг ўйлаб топган бир афсонаси эди. Туркаш исми биз ёшлар учун янги бир исм эди.\nУ вақтнинг Туркияси идеологияси Совет социалист мафкурасига яқин бўлган сиёсий арбоб Булaнт Эжевитда кўпроқ акс этарди.\nТариқ Челенк: Масалан сиз каби Ўзбек ёшларининг Туркияга бўлган қизиқиши университетда юзага келганмиди. Шуни ҳис қилолармидингиз?\nМуҳаммад Солиҳ: Университетда Туркия сиёсати ва адабиёти билан қизиқувчилар жуда оз эди. Мен шу оз чилик ичида эдим. Туркия ҳақида адабиёт деярли йўқ эди.\nМиллий шоирларимиз, 20-аср бошларида яшаган жадидчилик ҳаракатининг етакчилари Чўлпон, Фитрат, Беҳбудий, Мунаввар Қори каби буюк шоир ва олимларнинг асарлари тақиқланганди, китобларини тополмасдик.\nМен Университетнинг 1 ва 2-синфларида кўпроқ Ғарб адабиётини ўқидим. Жан Пол Сартре, Камю , Кафка мен учун кўп мутолаа қилганим исмлар эди.\nКейин 1972 йилда Габриел Маркесни кашф эттим, Лотин Америкаси ёзувчилари пайдо бўлди уфқимда. Булар билан янги бир дунё очдим. Лотин Америкаси адабиёти мени жуда кўп машғул қилди…\nТариқ Челенк: Албатта Лотин Америкасида диктаторликка қарши бир муносабат бор эди, эътиборингизни тортди, шундайми?\nМуҳаммад Солиҳ: Албатта, ўша озодлик ҳаракати, Че Гевара.\nЧе Геваранинг парда орқасидаги ҳақиқий ҳаётини, қоронғулик ҳаётини билмас эдик албатта. Че биз каби мазлумлар учун жанг қилган бир йигит ва қаҳрамон эди.\nТуркия нуқтаи назаридан боқганимизда бир парадокс бор: мен бир соғчи (муҳофазакор) эдим, у вақтдаги Туркия сўли учун қийматли бўлган китоблари ва ёзувчиларини яхши кўрардим: бир Ўзбек, бир Турк миллатчиси сифатида Ғарб маданиятидан илҳомланмоқ Туркия миллатчилиги наздида қабул қилинмасди албатта.\nТариқ Челенк: Бу китобларни топишда қийналмасдингиз, шундайми?\nМуҳаммад Солиҳ: Ғарб ўлкаларида босилган энг оммабоп китоблар 8-9 ой ичида дарров Русчага таржима қилинар ва биз бир зумда бу китобларни олабилардик.\nРоссияда жуда катта таржимон кадрлари бор эди. Адабиёт таржимаси масаласида Советлар жуда илғор эди.\nҲатто биз Оврўпалилардан чуқурроқ, тезроқ шаклда Оврўпа адабиётини англардик ва уни баҳолай олардик.\nНаписал: Admin // Суҳбат, Ўзбекча // Август 10, 2017\n← ‘Türkeş’in Türkçü imaji şuuruma yerleşti’ Муҳаммад Солиҳ: Темур ҳам Боязид ҳам бизнинг аждодимиздир →


«Шарғункўмир»даги иш ташлашдан кейин корхонанинг 9 нафар раҳбари ишдан кетди » Ўзбекистон янгиликлари – Zamin.uz\n25 август 2019, 10:33\n14−15 август кунлари Cурхондарё вилоятидаги «Шарғункўмир» корхонасининг қарийб 200 нафар кончиси иш ташлагани ҳақида хабарлар тарқалди. Норозилик акциясига оғир меҳнат шароитлари ва корхона раҳбариятининг ноқонуний хатти-ҳаракатлари сабаб бўлгани билдирилган. Мазкур ҳолат юзасидан «Ўзбекистон темир йўллари» АЖ расмий баёнот берди.\nМаълум қилинишича, ушбу ҳолат бўйича махсус ишчи гуруҳ ташкил этилган. «Ўзбеккўмир» АЖ бош директори ўринбосари раҳбарлигидаги ишчи гуруҳ томонидан «Шарғункўмир» АЖ корхонасида ишлаб чиқариш билан боғлиқ масалалар кўриб чиқилган. Тушунмовчиликлар юзасидан барча ишчи-хизматчиларга тўлиқ маълумот берилган, жумладан, ходимларга ойлик маошлари белгиланиш тартиби, мукофот пуллари ҳақида ҳам тушунтириш ишлари олиб борилган. Шундан сўнг ходимлар яна ўз жойларида ишларини давом эттиришган.\n«Махсус комиссия норозилик ҳолатларини атрофлича ўрганиб чиқди. Натижада 9 нафар мансабдор шахс ўз лавозимидан озод этилди. Мазкур корхонада ишчи-хизматчилар учун яратилган шароитлар, иқтисодий-ижтимоий ҳолатни тўлиқ ўрганиш мақсадида ишчи гуруҳ мутахассислари «Шарғункўмир» АЖда ўз ишини давом эттирмоқда.\n2019 йил 1 август ҳолатига жамиятда тасдиқланган штат жадвали бўйича иш ўрни 596та бўлиб, амалда ходимлар сони 542 кишини ташкил этмоқда. Бугунги кунда 54та (жумладан, дирексия 21та, «Шарғункумир» АЖ бўйича 33та) вакант иш ўрни мавжуд», дейилади хабарда.\nЯнгиликлар » Жамият » «Шарғункўмир»даги иш ташлашдан кейин корхонанинг 9 нафар раҳбари ишдан кетди\n08:23 Махсус комиссия Ўзбекистонга қайтарилган ватандошлар бўйича расмий баёнот берди\n16:13 Омбудсман Сергелидаги уйлар муаммосини назоратига олди\n15:01 Прокуратура ходимига 10 минг доллар пора берган шахс ушланди


Google Glass монокль шаклини олади\n00:49 / 28.11.2015\nАҚШнинг патент ва товар белгилари бўйича ташкилоти Google компанияси берган янги аризани рўйхатдан ўтказди. Энди Google’нинг “ақлли” кўзойнаклари монокль шаклида бўлади, деб хабар бермоқда Techcrunch нашри.\nКўз сатҳида дисплейни ушловчи даста эгасининг шаклини қайтара олади ва уни ушлаб туради. Шакл учта позицияда: чакка, қулоқ ва энса даражасида ўзгаради.\nGoogle жорий йил бошида Google Glass кўзойнагини қайта кўриб чиқиш зарурлиги туфайли сотишни тўхтатишини маълум қилганди. Март ойида компания маҳсулотни сотишнинг янги йўлларини қидираётганини маълум қилганди. Ноябрда эса Google компанияси Project Aura доирасида бирваракайига учта тақиб юрилувчи қурилмалар, жумладан Google Glass устида иш олиб бораётгани маълум бўлганди.


Аппарати маҳаллий, импорт ўринин босувчи, микропроцессорли бошқарув ва хусусий дастурий таъминотига эга буўлганмедицина техникасининг замонавий маҳсулоти ҳисобланади.\nМагнит майдонларнинг физиологик ва даволовчи таъсири асосида фундаментал физик қонунлар ётади. ММ ни инсон организми тўқималарига таъсири жараёнида, ионлашган ҳолатдаги биологик макромолекулалар оринетацияси ўзгариши, ҳамда организм сув тизимининг физик-кимёвий хусусиятлари ўзгариши натижасида уларда элетр токлари вужудга келади. Биокимёвий ва биофизик жараёнлари тезлиги силжиш вужудга келади. Хужайравий ва цитоплазмавий мембраналарнинг асосини ташкил этувчи суюқ кристалларнинг магнит қайта ориентацияси, ушбу мембраналар ва хужайранинг специфик функцияларининг ўтказувчанлигига таъсир кўрсатади. Магнит майдон унинг кучланиш линияларини кесиб ўтувчи (Холл эффекти) ўтказгичларда электр токларининг йўналишига сабаб бўлади (э.д.с. индукция). Э.д.с. индукция ўтказгични ПММ да ҳаракат қилишида вужудга келади, ҳамда ПеММ ва ИММ таъсири остида ўтказгичларда бўлган ҳолларда.\nОрганизмнинг суюқ муҳити юқори электрўтказувчанлик хусусиятига эга. Уларда э.д.с индукция ҳаракати ташқи магнит майдон таъсри остида вужудга келади. Кучсиз электр токлари, ҳаракатланаётган биологик суюқликларда ПММ таъсири остида вужудга келади (қон юрадиган томирлардаги қон, лимфа), ПеММ ва ИММ таъсири остида эса тинч турган биологик суюқликларда вужудга келади ва кўп ҳолларда магнит майдонларнинг даволаш эффектини белгилаб беради. Магнит майдонларининг биотроп таъсирини аниқлаб берувчи бошқа физик кўриниш бу Лоренц магнитомеханик эффекти деб номланади. Унинг моҳияти шунда-ки магнит майдон ва ҳаракатланувчи электр қувватининг механик кучи ўзаро таъсири (тортиш ёки итариш) вужудга келади. Электр қувватининг ҳаракат йўналишига қараб у магнит майдондан ё тортилади, ёки итарилади. Магнитомеханик ўзаро алоқа ҳаракатланаётган электр зарядининг хусусий магнит майдони мавжуд бўлган вазиятда вужудга келади. Бу физик ҳодиса механик кучларнинг пайдо бўлиши ҳисобига тирик организм даражасида амалга ошади, элементар ва биоэлектрик жараёнлар кечаётган барча даражадаги структуравий-функционал ўзгаришларга сабаб бўлади (атомар даражада, молекуляр, субхужайравий, тўқимавий).\nМагнит майдон таъсири остида митохондрияларда нафас ферментлари (цитохромалар) занжири бўйича электрон ҳаракати тезлашади, ўз навбатида бу хужайра ичида АТФнинг йиғилиши ва оксидланиш жараёнини тезлашишига олиб келади. Бунда рақобатдош кимёвий реакцияларни сустлашиши механизми ҳисобига гликолиз секинлашади, тўқималарнинг ишқорланиши вужудга келади. Ишқорланиш реакцияси яллиғланиш жараёнини тўхтатади. Магнитомеханик эффект электрофаол тўқималар ва хужайралар даражасида амалга оширилади: нейронлар ва нерв толалар, марказий ва периферик асаб тизими структураларида, кўндаланг-йўл-йўл ва силлиқ типдаги мушаклар тўқимасида. Ташқи магнит майдон таъсири остида деполяризация ва реполяризация кучсиз биотокларининг моддий тарқатувчиси сифатида асаблар ва мушаклар хужайралари мембранасида асл ҳолатига қайтадиган структуравий ўзгаришлар вужудга келади. Улар биомагнит майдон манбаси ҳисобланади (понденмотор эффект). Бунда мембрана ўтказувчанилигининг ўзгариши, хужайравий мембранада белгиланган, ферментлар орқали катализация қилинадиган кўпгина биокимёвий реакцияларнинг ҳаракати ва тезлиги кузатилади. Бош мия қобиғи ва қобиқ ости марказлари нейронлари фаолиятида (гипоталамус, таламус), кўпроқ тормозлашган реакциялар билан шаклланган устуннинг ретикуляр формациясида, нейронларнинг ретикуляр формацияси фаоллиги сустлашишида, гипоталамуснинг парасимпатик бўлимларининг стимуляцияси ва МНС нинг адренергик фаоллигини тўхтатишда аниқ ўзгаришлар вужудга келади. Асаб тизимининг периферик бўлими турли ҳилдаги сезувчан қопловчи тўқималар рецепторлари қўзғалишининг кўпайишига, айниқса оғриқ рецепторларига магнитотерапевтик таъсирига жавоб беради. Магнит майдонларнинг даволовчи таъсир компонентларига эришиш учун магнитотерапия курси узоқ муддатли бўлиши керак. Курс давомидаги ҳар бир кейинги муолажа эришилган натижаларни мустаҳкамлайди ва оширади. 8-12 муолажадан иборат курсдан олинган даволаниш самараси турғун бўлади ва узоқ муддат сақланади (3-6 ойгача). Магнитотерапия физик даволашнинг энг авайловчи ва енгил ўтувчи методларидан бири ҳисобланади. Сезиларли суъектив хис қилишлар, марказий гемодинамика ҳаракати, иссиқлик таъсирига сабаб бўлмасдан, магнитотерапия ёши ўтган ва кекса беморларда, оғир соматик патология билан оғриган болаларда кенг қўлланлиши мумкин.\nМагнитотерапия табий ва инсон организми моҳиятига яқин, ўша ҳомиладорликдан бошлаб келаётган табий мҳитга жуда яқин. Магнит майдонлар даволаш жараёнида бошқа физик омиллар билан яхши мослашади ва уйғунлашади. Бу омилларнинг қатор ҳолатларда таъсири кучаяди (лазерли нурланиш, ультратовуш, доривор элеткрофорез, импульс токлари). Паст частотали магнит майдон билан таъсир этиш кўпгина беморларда қандайдир хис қилишлар ва бошқа реакциялар кузатилмайди. Шунинг учун дозалаш муолажани дақиқаларда давомийлиги ва индукциянинг миллитеслардаги (мТл) ўлчамини ҳисобга олган ҳолда амалга оширилади.\nҚўлланилиши мумкин бўлмаган ҳолатлар: ММ таъсрини индивидуал кўтара олмаслик, қон кетишига мойиллик, брадикардия, III даражали юракғқон томир етишмовчилиги, III даражали гипертония касаллиги, гипотоник типидаги томир дистонияси, ўткир йирингли касаллилклар, хавфли ўсимталар, ҳомиладорлик, қонниг тизимли касалликлари, алкоголли интоксикация.


imon.uz 2021-01-04 05:37:39 297\n«Уларга: «Ер юзида фасод (бузғунчилик) қилмангиз!» - дейилса, улар: «Албатта, биз чин ислоҳчилармиз», - дейдилар. Огоҳ бўлингки, айнан уларнинг ўзлари бузғунчилардир, лекин (буни ўзлари) сезмайдилар» (Бақара, 11-12).\n«Биз ислоҳотчилармиз» дея иддао қилаётган бундай оқимлар ўзларининг қарашлари ва амалиётига қўшилмаганларни «адашганлар»га чиқармоқда. Бундай ёндашув ва талқинлар замарида жамиятдаги ижтимоий бирликка таҳдид солиш ва ички парокандаликни келтириб чиқариш мақсади мавжудлигини англаш қийин эмас, балки уларнинг асл мақсади ҳам айнан шудир! Аллоҳ таоло Қуръони каримнинг Бақара сураси, 60 оятида: «Аллоҳнинг ризқидан еб-ичингиз, Ер юзида бузғунчилик қилмангиз!», деган хитобига эътибор қаратадиган бўлсак, Имом Қуртубий ушбу оятнинг тафсирида: «Аллоҳ тартиб ўрнатилгандан кейинги ҳар қандай бузғунчи ва вайронакорликни унинг катта ё кичиклигидан қатъи назар, ҳаром қилди», деб, таъкидлаб келтирадилар.\nЭкстремистик оқимлар ўзларининг манфур ниятлари ва амалиётларини оқлаш мақсадида муқаддас ислом номи билан турли «фатволар» бериб келмоқда. Масалан, улар бунинг учун мутлақо асоси бўлмаган воқеани ўзларига далил қилиб олишган. Унга кўра, гўёки, Тоифга қоронғуда ҳужум қилинган, оқибатда аёллар ва ёш болалар ҳам ҳалок бўлган, саҳобалар бунинг ҳукмини Пайғамбаримиз алайҳиссаломдан сўраганларида «Сизларнинг мақсадингиз мушриклар эди, қоронғуда ажратиш мураккаб бўлгани боис улар ҳам мушриклардандир» деган сохта ҳадисни асос қилиб, жамоат транспорт воситалари (автобус, поезд ва самолёт)ни олиб қочиш ва бегуноҳ одамларни гаровга олиш мумкинлигини уқтиришмоқда. Аммо Пайғамбаримиз алайҳиссалом Имом Муслим ривоят қилган ҳадисда: «Дарҳақиқат, сиздан олдингиларни ўзаро қон тўкишга ва тақиқланган ишларни мумкин деб олишларига уларнинг динда чуқур кетишлари сабаб бўлди», дейдилар.\nАфсуски, динда чуқур кетиш оқибати ислом уламоларининг кўрсатмаларини инкор қилишдан тап тортмайдиган, диний бирлик, ақидавий якдиллика очиқдан-очиқ таҳдид туғдирувчи, ўзаро низоларга кўмилиб кетган гуруҳларнинг пайдо бўлишига ғоявий замин яратмоқда. Аллоҳ бузғунчиликни севмаслигини, бундай ҳаракатлар ислом дини таълимотига мутлақо зид эканини Қуръони каримнинг «...Аллоҳ бузғунчиларнинг ишини ислоҳ этмагай» (Юнус, 81), оятидан ҳам кўришимиз мумкин.\nИмом Муслим ривоят қилган ҳадисда шундай дейилади: «Расулуллоҳ соллаллоҳу алайҳи васаллам (хорижийлар ҳақида огоҳлантириб): «Улар Қуръонни ўқиганда ўзларининг фойдасига деб ўйлайдилар, аслида эса у уларнинг зарарига юради», - дедилар».\nИмом Муслим ва Имом Абу Довуд ривоят қилган ҳадисда шундай дейилади: «Кимки раҳмли бўлмаса, у раҳм қилинишдан маҳрумдир».\nБузғунчилик ишларини дин номидан амалга ошириб, ўзларининг мудҳиш қилмишлари ва жиноятлари билан ном қозонган хорижийларнинг «Ҳукм фақат Аллоҳникидир», деган даъволарига қарши Ҳазрати Али розияллоҳу анҳу: «Ҳақ сўз билан ботил ирода қилинибди», деганлари эса, бугунги кундаги бузғунчи тоифаларнинг қилмишларига ва унинг асоси ҳамда оқибатларига ҳам кучли раддиядир.\nҲасан Басрий раҳматуллоҳи алайҳ эса: «Мўмин яхши ишлар қилса ҳам, Аллоҳдан қўрқиб туради, мунофиқ эса ёмон иш қилиб туриб, хотиржам юради», деганлари ҳам мўмин-мусулмонларга, инсониятга бесабаб зарар ва зулм қилиш кишининг ким экани ҳақида хулоса беради.\nИмом Ғаззолий ҳазратлари эса: «мутаассиблар диндан фойдаланган ҳолда кишиларга ҳужум қиладиган катта йўлдаги қароқчилардир», деб таъкидлайдилар.\nШуни алоҳида таъкидлашимиз лозимки, бугунги кунда ҳам ҳар бир шахс таассубдан узоқ бўлиши, бузғунчилик ва вайронкор ғоялардан огоҳ бўлиши, Ислом дини ақидаларини яхши билиши, уларга амал қилиши ва улар асосида маънавий ҳимояланиши ҳар доимгидек долзарб бўлиб қолмоқда.\nЎзбекистон мусулмонлари идораси ходими Акмалхон Аҳмедов


Янги йилнинг бош арчаси ўрнатиладиган жой ўзгарди\nЯнги йилнинг бош арчаси ўрнатиладиган жой...\n09.12.2018 21:21 0 168\nҚиш фаслининг тароватли байрами Янги йил тобора яқинлашмоқда. Юртдошларимизда савол туғилиши табиий: бу йил мамлакатимизда Янги йилнинг бош арчаси қаерда ўрнатилади? Бу саволга «ЎзА» ойдинлик киритди.\nМаълумки, узоқ йиллар давомида Янги йилнинг асосий арчаси пойтахтимизнинг бош майдони – Мустақиллик майдонида ўрнатилишига кўникиб қолган эдик. Аммо сўнгги икки йилда Бош арча «Анҳор-Локомотив» истироҳат боғига ўрнатилди.\nБу йил эса юртдошларимиз Янги йил байрамининг асосий тантаналарини янги манзил – Мустақиллик шоҳ кўчасида, яъни Ёшлар ижодиёт саройининг орқа томонидаги очиқ майдонда қарши олишадиган бўлди. Бу хабарни Тошкент шаҳар ҳокимлиги матбуот хизмати ҳам тасдиқлади.\nБугун эрталабдан Мустақиллик шоҳ кўчасига Янги йил байрамининг бош арчасини ўрнатиш ишлари бошлаб юборилди.\nЭслатиб ўтамиз, жорий йил ҳам юртдошларимиз Янги йил байрами муносабати билан 30 декабрдан то 3 январга қадар дам олишади.\nянги йил арча\nЖамият 15/11, 14:20\nЯнги йил байрами арафасида неча кун дам оламиз?


Австрияда баҳсли қонун кучга кирди, Британия...\n03.01.2022 17:43 0 1771\nАвстрияда 1 январдан бошлаб эвтаназия ҳақидаги қонун кучга кирди. Эндиликда оғир ва бедаво дардга чалинган беморларга ихтиёрий равишда ҳаёт билан видолашиш имкони берилади.\nЭвтаназия ҳуқуқидан фойдаланмоқчи бўлган бемор камида иккита шифокорнинг маслаҳатини олиши ва ўз жонига қасд қилиш масаласида адвокат ёки нотариусга мурожаат этиши талаб этилади.\nАввалроқ, 2021 йил март ойида Испания ҳам эвтаназияни қонунийлаштирган эди. Мамлакат соғлиқни сақлаш вазири Каролина Дариас ушбу баҳсли қарорни инсонварварлик ва адолат тамойиллари билан изоҳлаган.\nИспания қонунчилигига кўра, вояга етган фуқаро ўз жонига қасд қилиш масаласида ариза билан мурожаат қилишга ҳақли. Беморнинг бу борадаги мурожаати 5 ой давомида тиббий комиссия томонидан ўрганиб чиқилади. Мазкур вақт давомида бемор ўз истагини камида тўрт марта қайта тасдиқлаши лозим. Мурожаат инобатга олингудек бўлса, эвтаназия жараёни шифохонада ёки беморнинг уйида амалга оширилади.\nДунё бўйлаб саноқли давлатларда беморнинг ихтиёрий равишда ҳаёт билан видолашувига қонунан рухсат берилган. Айни пайтда Нидерландия, Бельгия, Швейцария, Люксембург, Канада, Колумбия, Янги Зеландия, Испания ҳамда Австралия ва АҚШнинг айрим штатларида «ўлим ҳуқуқи» – эвтаназияни қонунан амалга ошириш мумкин.\nНидерландия 2002 йилда дунёда илк бор эвтаназияга қонунан рухсат берган. Мамлакат қонунининг икки карра баҳсли жиҳати шундаки, ундан 12 ёшга тўлган бемор ҳам фойдаланиши мумкин.\nАйтиш жоизки, Буюк Британия парламентида ихтиёрий равишда ўлимга доир қонун лойиҳаси 1997 йилдан бир неча бор муҳокамага қўйилган ва ҳар гал рад этилган.\nЭвтаназия юнонча «eu» (яхши) ва «thanatos» (ўлим) сўзларидан ясалган бўлиб, «яхши ўлим» деган маънони билдиради. Бу замонавий жамиятнинг энг оғриқли ва баҳсли масалалари сирасига киради. Кўп сонли олимлар эвтаназияни ўз жонига қасд қилиш ўлароқ танқидий баҳолайди ва унга қонуний рухсат берилишини қоралайди. Самовий динлар, хусусан, исломда ҳам Яратган омонат ўлароқ берган жон неъматига қасд қилиш гуноҳи кабира ҳисобланади.\nқонун эвтаназия Австрия\nЖамият 10/06, 17:03\nЖамият 08/06, 19:35\nШавкат Мирзиёев реклама бўйича янги қонунга имзо қўйди


13 май, 2021, 09:50\nТеглар:Дин Хендерсон | Эдинсон Кавани | Люк Шоу | Поль Погба\nSPORTS.uz 26 май санасида бўлиб ўтиши режа қилинган Европа Лигаси финал ўйини ҳақида фикр юритади.\nНорвегиялик мутахассис масъулиятли ўйин олдидан асосий таркибни танлашда хато қилмаслиги керак. Бу унинг мураббийлик фаолиятидаги илк финал. Оле Гуннар Сульшер «Вильярреал» билан тўқнашувда ўзининг клубдаги келажагини белгилаб олади. Агар совринни Манчестерга олиб келса, камида 2-3 йил постда қолади. Мағлубият воқеаларни ўзгартириб юбориши аниқ.\nСэр Алекс Фергюсон давридан бери, «қизил иблислар» ҳар бир финалда "козер қарта" билан иштирок этган. Оле-Гуннар Сулшер, Парк Жи Сун, Чичарито, Ван Перси ва бошқа футболчиларнинг керак паллада катта саҳнага кўтарилгани ҳақида ўнлаб мисол келтириш мумкин.\nБугун «сариқ сувости кемаси»га қарши ўйинда ҳал қилувчи омилга айланиши мумкин бўлган 5 футболчи билан таништириб ўтамиз.\nФранция терма жамоаси етакчиси ажойиб спорт формасига кириб олди. Унинг кайфияти аъло даражада. «Рома» ва «Гранада» билан ўйинларда бу омил қай даражада муҳим эканлигини яққол кўзга ташланди. Полнинг ўйинида ўсиш кузатилишига Бруну Фернандеш таъсир қилди. Португалиялик хавбек Погбани марказда эркинроқ тўп суришига кўмак бермоқда. Энди қаҳрамонимиз ҳимояда ҳам, ҳужумда ҳам бирдек фаол бўлиши шарт эмас. Ярим ҳимоячи 2018 йилдан бери энди финалга чиқди. Агар амалдаги ЖЧ ғолиби яхши кайфиятда ўйинга етиб келса, у фаолиятида иккинчи бор Европа лигаси олтин медалига эга чиқиши мумкин. Погбанинг имкониятлари юқори.\nҲозир ва шу ерда атамасини эшитганмисиз? Ҳозир ва Европада Шоу сайёрамизнинг энг кучли чап қанот ҳимоячиси саналади. Сўзларимизга ЕЛ ва АПЛ статистикаси исбот бўлиши мумкин. Унинг 2020/21 йилги мавсумдаги прогрессини «The Guardiаn», «Sky SPORTS», «BBC Sports» сингари улкан нашрлар ҳам алоҳида эътироф этди. Баҳорда 25 ёшга тўлган футболчи икки ой қаторасига «Юнайтед»нинг энг яхши футболчиси, деб эътироф этилгани бежиз эмас. Айнан у қанотлар орқали тўп суришни хуш кўрадиган «Вильярреал»ни зарарсизлантиришда энг муҳим фигурага айланиши мумкин.\nЖорий мавсумда барқарор ўйин намойиш этаётган яна бир «қизил иблис»ни рўйхатга киритишга қарор қилдик. «Кристал Пэлас»дан «Олд Траффорд»га кўчиб ўтгач, Аарон бир зумда асосий таркиб аъзосига айланиб олди. Уан-Биссака ҳужумда Тренд Александер-Арнольд каби фаол бўлмаслиги мумкин, аммо буни ундан ҳеч ким талаб этмаяпти.\nСульшер ўйинни ҳимоядан қургани учун қаҳрамонимиз «қизил иблислар»нинг асосий қуролига айланмоқда. Ҳимоячидан талаб қилинадигани прессингда фаол бўлиш ва персонал яхши ҳаракат қилиш. Тўп олиб қўйилиши билан тезда қарши ҳужумга ўтиш. Шоу сингари у ҳам «Вильярреал» билан баҳсда энг катта меҳнатни қилади.\nУругвайлик ҳужумчи «туманли альбион»га кўчиб ўтгач, ўзини яхши ҳис эта бошлади. 34 ёшни қарши олганига қарамай, голларни қалаштириб юбормоқда. 22 ўйинда 8+2 натижа! «Эл-матадор» нафақат дарвозани ишғол этмоқда, балки жамоавий ўйинга яхши мослашди, тўпсиз ҳаракатда ҳам у фаол. «Рома» билан ўйиндаги дубль Кавани жамоага 100 фоиз қўшилиб кетганини кўрсатди. Унинг тажрибасидан Маркус Рэшфорд ва Мэйсон Гринвуд ҳам унумли фойдаланмоқда.\nОчиғи, 2015 йилдан бери «қизил иблислар» сафида Кавани даражасидаги соф ҳужумчи бўлмаган эди. Сўнгги бор, Робин Ван Перси топ даражадаги ҳужумчи сифатида жамоада тўп сурган эди. Эдинсон муҳим ўйинларда йўқолиб қолмайди. Тажриба ва совуққонлиги сабабли финалда «Юнайтед»га қўл келиши мумкин.\nКлуб тарбияланувчиси қандай қилиб бу ерда пайдо бўлди, деб ҳайрон қолишингиз мумкин? «Манчестер Юнайтед»нинг АПЛдаги сўнгги 10 учрашувининг 5 таси Хендерсон хизматлари эвазига дарвозасини дахлсизлигини сақлаб қолди. Дин бир неча йил аввал сайёрамизнинг энг кучли дарвозабони саналган Давид Де Хеани асосий таркибдан сиқиб чиқарди. Тўғри, қаҳрамонимиз испаниялик рақобатчиси сингари имконсиз тўпларни олиб чиқмайди, лекин қўпол хатоларга ҳам қўл урмайди. Шу боис, Сульшер барқарор вариантга мурожаат этмоқда. Дарвозабон учун бу илк финал. Бунга қадар, Хендерсон ҳеч қачон катта мусобақаларнинг ҳал қилувчи ўйинларида тўп сурмаган. Яхши дарвозабон - ярим жамоа. Дин бу сўзларни ижобий томондан исботласа, «Манчестер Юнайтед»ни финалда енгиш деярли имконсиз.\nГданск шаҳридаги финал ўйини «Манчестер Юнайтед»да 2020/21 йилги мавсумдаги супер формасини натижа билан тарихга олтин ҳарфлар билан ёзиб қўйиш имкони бор. Тўғри, АПЛда иккинчи ўрин жамоа қўлидан чиқиб кетмаслиги турган гап. Шунга қарамай, Европа Лигасидаги олтин медаль қилинган меҳнатга берилган энг яхши соврин.\nҚизил карточка ўринлимиди? Моуриньо ўз муносабатини билдирди


“Online Sarmoya”: Банкка келмасдан омонат расмийлаштиришни истайсизми? - UzNews.uz\n“Online Sarmoya”: Банкка келмасдан омонат расмийлаштиришни истайсизми?\n“Ўзсаноатқурилишбанк” томонидан республика банклари ичида биринчилардан бўлиб, рақамли банк технологиялари асосида масофадан туриб “Online Sarmoya” омонатини очиш имконияти яратилди.\nЭндиликда “Uzpsb Mobile” дастури орқали ўз пластик картангиздаги маблағни куннинг истаган вақтида ушбу омонатга ўтказишингиз, омонат фоизини 24/7 режимида банкка келмасдан туриб пластик картага туширишингиз, омонатни қайта расмийлаштириш ҳамда коммунал ва бошқа хизмат кўрсатувчи ташкилотларга тўлов ўтказишингиз мумкин бўлади.\n“Online Sarmoya” омонатининг афзалликлари:\n- жамғарма кассага келиб омонат ҳисобварағи очиш, пулни кассага топшириш, шунингдек омонатни расмийлаштириш учун ортиқча вақт сарфланмайди;\n- пластик карта ва банкда аввал очилган омонат маблағларини мобил телефонингизга уланган “UzPSB Mobile” дастури орқали онлайн тарзда масофадан бошқариш, энг асосийси, юқори фоизли омонатларга жойлаштириши мумкин;\n- омонатга пул маблағи қўйишда омонатнинг шартлари билан “UzPSB Mobile” дастури орқали танишиш ва электрон офертани тасдиқлаш;\n- омонатга ҳисобланган фоизли даромадни бошқа пластик картага, коммунал ва бошқа тўловларни тўлаш учун йўналтириш;\n- омонатнинг сақлаш муддати тугаганидан кейин маблағни исталган онлайн омонат турига қайта расмийлаштириш;\n- “UzPSB Mobile” дастурида “Калькулятор” банди бўлиб, омонат турини танлаб, қўйиладиган пул маблағи киритилса, омонатга пул маблағини сақлаш даврида қанча фоизли даромад ҳисобланиши онлайн кўрсатилади;\n- омонатларга ҳисобланган фоизли даромадлар ва бошқа барча кирим-чиқимлар бўйича мобил телефонига SMS хабар келади.\n“Online Sarmoya” омонатининг шартлари:\nҚўшимча маълумотларни Банкнинг исталган филиалидан, веб-сайтдан, шунингдек қуйидаги манзилдан олишингиз мумкин:\nUZPSB Mobile: Android, iOS\n"Ҳудудий электр тармоқлари" электр таъминоти ўчирилганлигига изоҳ берди\n9 апрель, 10:50


НИЛУФАР УСМОНОВАНИНГ ЯНГИ «АРСЛОНИМ» МУСИҚИЙ АЛЬБОМИ ТАҚДИМОТИДАН! АЛЬБОМ “АРСЛОНИМ” ДЕБ НОМЛАНИШИНИНГ САБАБИ... 06.03.2017 03:25\n“Discovery” мусиқий магазинида Нилуфар Усмонованинг янги “Арслоним” мусиқий альбомини ОАВ вакиллари учун тақдимоти бўлиб ўтди.\nАльбом тақдимотида хонанда, тақдимотни тантанали равишда ўтказилмаганлигининг сабаби, ҳозирги ҳолати, ҳомиладорлиги ва фарзанд кутаётганлиги эканлигини айтиб, навбатдаги яна бир янги альбоми ҳам деярли тайёр эканлигини, уни ўзгача ўтказиш ниятида эканлигини ҳам билдириб ўтди.\nШунингдек, хонанда янги альбом ва ундан жой олган қўшиқлари ҳақида ҳам батафсил маълумот берди.\nНилуфар Усмонова: -Мусиқий альбомимиз тайёр бўлиб, уни фақат чиқариш қолган эди. Бу мусиқий альбомни чиқаришга мухлисларга бир ярим йил аввал ваъда бергандим. Тингловчиларга маъқул бўлади, деб ўйлайман. Альбомни “Арслоним” деб номладик, ўзи аввал “Кел иккимиз” деб номламоқчи эдик. Аммо, у чиройли қўшиқ ўз тарихига эга, 11 йиллик муҳаббат қиссаси! Шунинг учун ҳам, альбомга сал бошқачароқ ёндошишни маъқул кўрдик. “Арслоним”, бу ҳар битта аёл, ҳар бир она, ҳар битта қиз, ўз отаси, акаси, ўғли, умр йўлдошини “Арслоним” деб, шундай кўргиси келади. Шунинг учун ҳам, янги альбомимизга шундай ном қўйдик!\nАльбомдан жами 17 та, жумладан, “Кел иккимиз”, “Арслоним”, “Баҳор”, “Ёнимда”, “Ҳасрат”, “Энг гуллаган ёшлик чоғимда”, “Чин севаман” каби юракка яқин қўшиқлар, ҳамда рус тилидаги “Человек” ва инглиз тилидаги “Hot night” қўшиқлариўрин олган.\nТақдимотдан сўнг, Нилуфар Усмонова билан мусиқий альбом ҳақида қисқача суҳбатлашдик:\n- Бу альбомдан ўзингиз учун энг юракка яқин қўшиқ қайси бўлди?\n- “Арслоним”, “Ёнимда”, “Ҳасрат” (Улуғбек Холиқов билан дуэт), “Кел иккимиз” қўшиқлари!\n- Айнан дуэтдош сифатида Улуғбек Холиқов билан куйлаганингиз сабаби? Чунки, дуэтларингиз кўп эмас.\n- Бу қўшиқ аввал куйланган, Онам Юлдуз Усмонованинг қўшиғи, асли. Менга бу хонандани овози ҳам мос тушган. “Ҳасрат” чиндан ҳам жуда чиройли қўшиқ.\n- Бу альбомингизга киргазилмай қолган қўшиқлар ҳам бўлдими?\n-“Дадасининг қизи” ва Gipsу Kings гуруҳи солисти Manolo y los Gipsy билан биргаликда куйлаган “Bailа soledad” қўшиқларим, бу альбомга киритилмади, аммо кейинги янги альбомимдан жой олган. Унинг тақдимотини тантанали қилиб ўтказамиз.\n“Арслоним” мусиқий альбомини “Discovery” мусиқий магазинларидан харид қилишингиз мумкин.